1.  ผลิตภัณฑ์สินเชื่อ

    1.  สินเชื่อธุรกิจขนาดใหญ่

ธนาคารแบ่งการให้บริการด้านสินเชื่อธุรกิจสำหรับลูกค้าธุรกิจขนาดใหญ่เป็น 2 กลุ่ม ได้แก่

1. ลูกค้าธุรกิจขนาดใหญ่ที่มียอดขายเกินกว่า 1,000 ล้านบาท และมีวงเงินสินเชื่อมากกว่า 500
ล้านบาทขึ้นไป
โดยให้บริการด้านสินเชื่อและบริการทางการเงินต่างๆเพื่อตอบสนองความต้องการของลูกค้าที่ต้องการการบริการดูแลแบบเฉพาะเจาะจงตามประเภทธุรกิจที่แตกต่างกัน
เพื่อให้ลูกค้าได้รับความสะดวกในการใช้บริการ ธนาคารจึงแบ่งกลุ่มลูกค้าโดยแยกตามประเภทธุรกิจ
ดังนี้

  1) กลุ่มธุรกิจอุตสาหกรรม ให้บริการลูกค้าที่ดำเนินธุรกิจภาคการผลิตหรือแปรรูป เช่น เหล็ก
  พลาสติก ชิ้นส่วนยานยนต์ สิ่งทอ เฟอร์นิเจอร์ อาหารและเครื่องดื่ม

  2) กลุ่มธุรกิจพาณิชยกรรม ให้บริการลูกค้าที่ดำเนินธุรกิจซื้อมา-ขายไป
  การนำเข้า–ส่งออกสินค้าต่างๆ, ห้างสรรพสินค้า

  3) กลุ่มธุรกิจการเกษตร ให้บริการลูกค้าที่ดำเนินธุรกิจที่เกี่ยวข้องกับผลผลิตทางการเกษตร อาทิ
  น้ำตาล ข้าว ยางพารา มันสำปะหลัง ผักและผลไม้กระป๋อง อาหารทะแลแช่แข็ง
  อาหารสำเร็จรูป และอาหารกระป๋อง ทั้งที่เป็นการซื้อขายผลผลิตโดยตรงและการแปรรูปผลผลิต
  รวมทั้งอุตสาหกรรมต่อเนื่องจากอุตสาหกรรมดังกล่าว เช่น เอทานอล โรงไฟฟ้าชีวมวล
  โรงไฟฟ้าไบโอก๊าซ

  4) กลุ่มธุรกิจก่อสร้างและพัฒนาอสังหาริมทรัพย์
  ให้บริการลูกค้าที่ดำเนินธุรกิจรับเหมาก่อสร้างงานทั้งภาครัฐและเอกชน บ้านจัดสรร
  และอาคารชุดพักอาศัย

  5) กลุ่มธุรกิจบริการ ให้บริการลูกค้าที่ดำเนินธุรกิจการให้บริการด้านต่าง ๆ อาทิ โรงแรม
  เซอร์วิสอพาร์ทเม้นท์โรงพยาบาลเอกชน โรงเรียนเอกชน

2. ลูกค้าธุรกิจขนาดใหญ่พิเศษในกลุ่มที่ดำเนินธุรกิจที่เกี่ยวข้องกับ Project Finance, Loan
Syndication, Multinational Company และลูกค้าธุรกิจขนาดใหญ่ (SET 100)
พร้อมทั้งให้บริการด้านวาณิชธนกิจ เพื่อให้คำปรึกษาแนะนำด้านการเงิน การระดมทุน
และเสนอบริการเครื่องมือทางการเงินให้กับลูกค้า ทั้งนี้
ลูกค้าที่อยู่ในความดูแลส่วนใหญ่จะดำเนินธุรกิจที่เกี่ยวข้องกับสัมปทานภาครัฐ,
การก่อสร้างสาธารณูปโภคพื้นฐาน, การก่อสร้างขนาดใหญ่ เป็นต้น
และมีเงื่อนไขการให้สินเชื่อที่มีความซับซ้อนกว่าการให้สินเชื่อทั่วไป สำหรับปี 2555
สายงานธุรกิจขนาดใหญ่มุ่งเน้นการให้สินเชื่อโครงการขนาดใหญ่ อาทิเช่น
โครงการทางด่วนสายศรีรัช-วงแหวนรอบนอกกรุงเทพฯ, โครงการรถไฟฟ้า,
โครงการป้องกันน้ำท่วม เป็นต้น

ในปี 2555 ธนาคารมุ่งเน้นให้การสนับสนุนสินเชื่อแก่ลูกค้ารายเดิม
และลูกค้ารายใหม่ที่มีศักยภาพในภาคธุรกิจที่ยังคงมีแนวโน้มการขยายตัวสูง
โดยเน้นการเพิ่มรายได้จากการให้สินเชื่อเพื่อการลงทุน สินเชื่อธุรกรรมต่างประเทศ (Trading
Finance) และจากการ Cross Sell ผลิตภัณฑ์และบริการทางการเงินประเภทต่างๆ
ที่เหมาะสมและตรงกับความต้องการของลูกค้า ทั้งนี้
ยังให้ความสำคัญในการประสานความร่วมมือระหว่างบริษัทในเครือ และหน่วยงานต่างๆ
ของธนาคารในการเยี่ยมเยียนลูกค้าร่วมกัน เพื่อดูแลและให้คำปรึกษา รวมทั้งร่วมแก้ไขปัญหาต่างๆ
ให้กับลูกค้าเพื่อสร้างความสัมพันธ์อันดีกับลูกค้าให้แน่นแฟ้นยิ่งขึ้น

2.  สินเชื่อธุรกิจขนาดกลาง

ธนาคารให้บริการด้านสินเชื่อธุรกิจสำหรับลูกค้าธุรกิจขนาดกลาง ซึ่งมีวงเงินรวมเกิน 20 ล้านบาท
แต่ไม่เกิน 500 ล้านบาท
โดยได้ตระหนักถึงความสำคัญของผู้ประกอบการวิสาหกิจขนาดกลางและขนาดย่อม (SMEs)
ซึ่งเป็นกลุ่มที่มีความสำคัญและช่วยสร้างมูลค่าเพิ่มของทรัพยากรให้กับระบบเศรษฐกิจของประเทศโดยรวม
และยังต้องการการสนับสนุนแหล่งเงินทุนในการประกอบธุรกิจอยู่เป็นจำนวนมาก นอกจากนี้
ธนาคารยังได้ให้บริการที่สามารถตอบสนองความต้องการของลูกค้าซึ่งเกี่ยวข้องในภาคธุรกิจต่างๆ
ที่สร้างมูลค่าเพิ่มทางเศรษฐกิจให้แก่ประเทศ ทั้งภาคการผลิต บริการ ค้าส่ง ค้าปลีก การเกษตร
การนำเข้าและส่งออก

ธนาคารมีผลิตภัณฑ์ด้านสินเชื่อที่หลากหลายสามารถตอบสนองได้ตรงตามความต้องการของลูกค้าโดยให้บริการผ่านเครือข่ายสำนักงานธุรกิจตามเขตภูมิภาคต่างๆ
ทั่วประเทศ ซึ่งจะช่วยดูแลให้บริการแก่ลูกค้าได้อย่างทั่วถึง
รวมทั้งสนับสนุนการดำเนินธุรกิจของลูกค้าให้ได้รับความสะดวกและคล่องตัว
ทั้งสินเชื่อธุรกิจทั้งในประเทศ เช่น เงินกู้เบิกเงินเกินบัญชี เงินกู้ประจำ เงินกู้โดยตั๋วสัญญาใช้เงิน
หนังสือค้ำประกัน เป็นต้น และสินเชื่อธุรกรรมต่างประเทศ (Trading Finance) เช่น
การเปิดเลตเตอร์ออฟเครดิต (Letter of Credit: L/C), สินเชื่อเพื่อการนำเข้า (Trust
Receipts), สินเชื่อเพื่อการส่งออก (Packing Credit)
การประกันความเสี่ยงจากอัตราแลกเปลี่ยน (Forward Contract) เป็นต้น

นอกจากผลิตภัณฑ์สินเชื่อทั่วไปแล้วธนาคารได้นำเสนอผลิตภัณฑ์สินเชื่อที่เหมาะสมกับความต้องการของผู้ประกอบการ
SMEs ในแต่ละกลุ่มธุรกิจ ทั้งมาตรการให้ความช่วยเหลือผู้ประสบอุทกภัยของรัฐบาล ได้แก่
“มาตรการให้ความช่วยเหลือทางการเงินแก่ผู้ที่ได้รับความเสียหายจากอุทกภัย
ของธนาคารแห่งประเทศไทย (Soft Loan BOT)”
โดยธนาคารปล่อยสินเชื่อทั้งในส่วนสินเชื่อบุคคลและสินเชื่อสำหรับผู้ประกอบการ SMEs และ
“โครงการความร่วมมือกับธนาคารออมสิน และ บสย.” ในการปล่อยสินเชื่อดอกเบี้ยต่ำ “สินเชื่อ
Supply Chain Solution Package เฉพาะกลุ่มลูกค้า”
โดยกำหนดเงื่อนไขแพ็คเกจสินเชื่อให้แก่คู่ค้าของผู้ค้ารายใหญ่ (Sponsor)
แต่ละโครงการโดยเฉพาะ ซึ่งจะทำให้ลูกค้าได้รับการอนุมัติสินเชื่อที่รวดเร็วขึ้น นอกจากนี้
ธนาคารยังมีการพัฒนาระบบอิเล็กทรอนิกส์สำหรับสินเชื่อ Supply Chain (Supply Chain
E-Financing) โดยลูกค้าสามารถเบิกใช้วงเงินสินเชื่อ
ตลอดจนชำระหนี้ให้กับธนาคารผ่านระบบอิเล็กทรอนิกส์ทั้งหมด เพื่อให้ความช่วยเหลือผู้ประกอบการ
SMEs ตลอดทั้งห่วงโซ่อุปทานอย่างครบวงจร นอกจากนี้ ธนาคารยังได้ให้บริการ
“สินเชื่อสำหรับสถานีบริการน้ำมัน และ/หรือ ผู้แทนจำหน่ายน้ำมันหล่อลื่นของ ปตท. (KTB-PTT
PLUS)” เพื่อเป็นทุนหมุนเวียนในการชำระค่าน้ำมัน และ/หรือ น้ำมันหล่อลื่น ให้แก่ ปตท.
รวมทั้งการให้สินเชื่อแก่ผู้ประกอบการใหม่ (Start-up SMEs) โดยใช้การค้ำประกันสินเชื่อของ
บสย.

ธนาคารยังได้จัดทำโครงการเพิ่มมูลค่าธุรกิจให้แก่ลูกค้าอย่างต่อเนื่อง ทั้งโครงการ SMEs Market
Day เพื่อช่วยเหลือสนับสนุนกลุ่มลูกค้าในการประชาสัมพันธ์ธุรกิจและสร้างรายได้
โครงการอบรมพัฒนาธุรกิจลูกค้า SMEs (Modern Management For SMEs)
เพื่อให้การสนับสนุนในเรื่องความรู้เชิงธุรกิจ และการเตรียมความพร้อมในการเข้าสู่ AEC
ให้กับผู้ประกอบการ SMEs ซึ่งเป็นการสร้างเครือข่ายธุรกิจ (Business Matching)
รวมทั้งการแลกเปลี่ยนข้อมูลในการดำเนินธุรกิจ
และโครงการอบรมหลักสูตรการบริหารจัดการธุรกิจสำหรับผู้ประกอบการใหม่
เพื่อเตรียมความพร้อมให้กับผู้ประกอบการใหม่ด้วย

3.  สินเชื่อธุรกิจขนาดเล็ก

ธนาคารให้บริการด้านสินเชื่อสำหรับลูกค้าธุรกิจขนาดเล็กซึ่งได้แก่ ลูกค้าที่มีวงเงินสินเชื่อรวมไม่เกิน
20 ล้านบาท โดยเป็นลูกค้ารายย่อยทั่วไปที่ต้องการสินเชื่อทางด้านธุรกิจที่หลากหลาย
ธนาคารจึงให้บริการสินเชื่อกับลูกค้ากลุ่มนี้ให้ตรงกับความต้องการของลูกค้าผ่านสาขาที่กระจายอยู่ทั่วประเทศ
โดยมีกลุ่มลูกค้าเป้าหมายเป็นลูกค้าธุรกิจขนาดเล็ก (SMEs)
เป็นการให้สินเชื่อกับลูกค้าบุคคลและนิติบุคลที่ประกอบธุรกิจทั้งภาคการผลิต บริการ ค้าส่ง ค้าปลีก
การเกษตร รวมทั้งนำเข้า-ส่งออก อาทิเช่น เงินกู้เบิกเงินเกินบัญชี (O/D) เงินกู้ประจำ (T/L)
เงินกู้โดยใช้ตั๋วสัญญาใช้เงิน สินเชื่อธุรกรรมต่างประเทศ (Trading Finance)
เพื่อให้ลูกค้านำไปใช้เป็นทุนหมุนเวียนในการดำเนินธุรกิจ และนำไปผลิตสินค้าเพื่อจำหน่ายต่อไป
นอกจากนี้ยังให้บริการสินเชื่ออิสระชีพเพื่อการแพทย์กับกลุ่มลูกค้าที่มีศักยภาพสูง เช่น กลุ่มแพทย์
ทันตแพทย์ สัตวแพทย์ เภสัชกร เทคนิคการแพทย์ และกายภาพบำบัด สำหรับลงทุนในการก่อสร้าง
ขยายสถานประกอบการ ซื้ออุปกรณ์ เครื่องเวชภัณฑ์และค่าใช้จ่ายอื่นๆที่เกี่ยวข้องกับทางการแพทย์
ซึ่งธุรกิจบริการด้านสุขภาพมีแนวโน้มเติบโต
เพื่อรองรับการขยายตัวทางเศรษฐกิจจากการเปิดการค้าเสรีของประชาคมเศรษฐกิจอาเซียน หรือ
AEC (ASEAN Economic Community)

นอกจากนี้ ธนาคารยังให้การสนับสนุนลูกค้าธุรกิจขนาดเล็ก
โดยนำสิทธิการเช่ามาเป็นหลักประกันเพื่อให้สอดคล้องกับภาวะตลาดในปัจจุบัน

4.  สินเชื่อธุรกิจภาครัฐ

ธนาคารให้บริการสินเชื่อองค์กรแก่หน่วยงานภาครัฐและให้บริการสินเชื่อรายย่อยแก่ข้าราชการพนักงานรัฐวิสาหกิจ
รวมทั้งบุคลากรของภาครัฐ ซึ่งเป็นฐานลูกค้ารายใหญ่และมีความเสี่ยงต่ำ
นอกจากนี้ยังให้บริการสินเชื่อแก่กลุ่มชุมชนและประชาชนในระดับฐานรากให้สามารถเข้าถึงแหล่งเงินทุนของระบบสถาบันการเงิน
รวมทั้งเสริมสร้างศักยภาพในชุมชนให้มีความเข้มแข็งโดยประสานความร่วมมือในการพัฒนากับองค์กรเครือข่ายต่างๆ
ทั้งภาครัฐ ภาคเอกชน องค์กรพัฒนาเอกชน (NGO) และองค์กรอิสระอื่นๆ
ทั้งนี้สินเชื่อภาครัฐที่สำคัญๆ ได้แก่

(1) สินเชื่อองค์กรเป็นสินเชื่อเพื่อสนับสนุนนโยบายของรัฐบาลและเพื่อการดำเนินงานของหน่วยงานรัฐวิสาหกิจ
    โดยสินเชื่อที่ให้แก่หน่วยงานราชการและรัฐวิสาหกิจ ที่สำคัญๆ
    นอกจากนี้ยังมีสินเชื่อองค์กรเฉพาะกิจที่สำคัญๆ ได้แก่
    สินเชื่อเพื่อการพัฒนาองค์กรปกครองส่วนท้องถิ่น (อปท.) เป็นเงินกู้ให้แก่ อปท.
    เพื่อใช้ลงทุนในระบบบริการสาธารณะต่างๆ ของท้องถิ่นต่างจังหวัด รวมทั้งเงินกู้
    เพื่อใช้ลงทุนในระบบขนส่งและบริการสาธารณะต่างๆ และเงินกู้ให้แก่สถานธนานุเคราะห์
    (โรงรับจำนำ) เพื่อเป็นทุนหมุนเวียน สินเชื่อเพื่อสิ่งแวดล้อมที่ให้แก่ อปท. รัฐวิสาหกิจ
    และนิติบุคคล โดยเป็นโครงการร่วมกับกระทรวงทรัพยากรธรรมชาติและสิ่งแวดล้อม
    และสินเชื่อเพื่อช่วยเหลือสถานประกอบการในเขตพัฒนาพิเศษเฉพาะกิจ 5
    จังหวัดชายแดนภาคใต้ เป็นต้น

(2) สินเชื่อรายย่อย เป็นเงินกู้เพื่อสวัสดิการให้แก่ข้าราชการ พนักงานรัฐวิสาหกิจ
    รวมทั้งบุคลากรของภาครัฐ โดยมีอัตราดอกเบี้ยค่อนข้างต่ำ เนื่องจากผู้กู้มีรายได้แน่นอน
    และที่ผ่านมามี NPLs น้อยมากเมื่อเปรียบเทียบกับยอดเงินให้กู้ดังกล่าว
    ประเภทสินเชื่อรายย่อยได้แก่ สินเชื่อธนวัฎ สินเชื่ออเนกประสงค์ และสินเชื่อเพื่อที่อยู่อาศัย
    นอกจากนี้ยังมีสินเชื่อรายย่อยเฉพาะกิจที่สำคัญๆ ได้แก่ สินเชื่อที่อยู่อาศัยข้าราชการ/ลูกจ้าง
    สินเชื่อเพื่อการเคหะสงเคราะห์แก่ข้าราชการ
    และสินเชื่อโครงการเงินกู้อเนกประสงค์สำหรับผู้รับบำนาญ เป็นต้น

(3) สินเชื่อที่ให้แก่กลุ่มชุมชนและประชาชนในระดับฐานราก ในรูปแบบ Microfinance ได้แก่
    สินเชื่อกองทุนหมู่บ้าน และโครงการสินเชื่อ KTB Micro Bank เพื่อการค้า
    เป็นการให้กู้ยืมแก่ผู้ค้ารายย่อยที่ประกอบอาชีพค้าขายที่มีเป็นจำนวนมาก
    และไม่มีโอกาสเข้าถึงแหล่งเงินทุนของธนาคารพาณิชย์
    ซึ่งนับเป็นธนาคารพาณิชย์แห่งแรกที่มีนโยบายให้การสนับสนุนแก่ผู้ค้ารายย่อยดังกล่าว
    และเพื่อลดความเสี่ยงการจากการดำเนินงาน
    ธนาคารจึงได้กำหนดอัตราดอกเบี้ยสูงกว่าการให้สินเชื่อประเภทอื่น
    แต่ต่ำกว่าเมื่อเทียบกับดอกเบี้ยจากแหล่งเงินกู้นอกระบบ

สำหรับสินเชื่อภาครัฐและกลุ่มลูกค้าหลักที่ธนาคารมุ่งเน้นในปี 2555
ยังคงเป็นสินเชื่อองค์กรที่ให้แก่หน่วยงานราชการและรัฐวิสาหกิจที่สำคัญๆ
เพื่อสนับสนุนนโยบายรัฐบาล และการดำเนินงานของรัฐวิสาหกิจ
ในการส่งเสริมให้เศรษฐกิจของประเทศเจริญเติบโตอย่างยังยืน
นอกจากนี้ยังมีสินเชื่อรายย่อยเพื่อช่วยเหลือข้าราชการ พนักงานรัฐวิสาหกิจ
รวมทั้งบุคลากรของภาครัฐ ที่ได้รับความเสียหายจากอุทกภัยในปี 2554 โดยผ่านเงินกู้ Soft Loan
ตาม “มาตรการให้ความช่วยเหลือทางการเงินแก่ลูกค้าที่ได้รับความเสียหายจากอุทกภัย
ของธนาคารแห่งประเทศไทย” (Soft Loan BOT) สินเชื่อเพื่อสนับสนุนกองทุนพัฒนาบทบาทสตรี
และสินเชื่อที่ให้แก่กลุ่มชุมชนและประชาชนในระดับฐานรากในโครงการสินเชื่อ KTB Micro Bank
เพื่อการค้า รวมทั้งโครงการสินเชื่อเพื่อคู่ค้าของลูกค้าธนาคาร (Supply Chain) เป็นต้น

1.  สินเชื่อสาขาต่างประเทศ

ธนาคารเปิดให้บริการสาขาต่างประเทศ รวม 8 สาขา และ 1 สำนักงานผู้แทน ได้แก่
สาขาคุนหมิง สาขามุมไบ สาขาลอสแองเจลิส สาขาพนมเปญ สาขาย่อยจังหวัดเสียมเรียบ
สาขาสิงคโปร์ สาขานครหลวงเวียงจันทน์ และสาขาเคย์แมน โดยสาขาที่ทำธุรกรรมเต็มรูปแบบ
หรือบริการแบบ Retail Banking มี 4 สาขา ได้แก่ สาขามุมไบ สาขาพนมเปญ
สาขาย่อยจังหวัดเสียมเรียบ และสาขานครหลวงเวียงจันทน์ และบริการแบบ Wholesale
Banking มี 3 สาขา ได้แก่ สาขาคุนหมิง สาขาลอสแองเจลิส และสาขาสิงคโปร์
สำหรับสาขาเคย์แมนจะมุ่งเน้นธุรกรรมในลักษณะการระดมทุนจากแหล่งเงินภายนอก
ล่าสุดธนาคารได้เปิดสำนักงานผู้แทนที่กรุงย่างกุ้ง ประเทศพม่า ในวันที่ 20 ธันวาคม 2555

  กลุ่มลูกค้าสินเชื่อมี 2 ประเภท ได้แก่

1.  กลุ่มลูกค้าไทย ประกอบด้วย หน่วยราชการไทยและผู้ประกอบการไทย

2.  กลุ่มลูกค้าต่างชาติ ประกอบด้วย กลุ่มองค์กรภาครัฐ และลูกค้าภาคเอกชน
    กระจายตัวในประเภทธุรกิจต่างๆ ได้แก่ ธุรกิจสถาบันการเงิน ธุรกิจการเกษตร
    ธุรกิจเหมืองแร่ และธุรกิจก่อสร้าง เป็นต้น

สาขาต่างประเทศให้บริการผลิตภัณฑ์ด้านเงินฝาก
และสินเชื่อแก่ลูกค้าเช่นเดียวกับผลิตภัณฑ์ที่ให้บริการลูกค้าสินเชื่อในประเทศ ทั้งนี้
ปฏิบัติงานภายใต้การได้รับอนุญาตและกฎระเบียบของทางการของประเทศที่ตั้ง โดยให้บริการสินเชื่อ
ประเภทต่างๆ ได้แก่

1.  สินเชื่อธุรกิจ (Commercial Loan)

2.  สินเชื่อโครงการขนาดใหญ่ (Project Finance)

3.  สินเชื่อธุรกิจต่างประเทศ (Trade Finance)

ในปี 2555 แม้ว่าภาพรวมของเศรษฐกิจโลกชะลอตัวลง
แต่ปริมาณธุรกิจด้านสินเชื่อของสาขาต่างประเทศยังคงมีโอกาสเติบโตได้
โดยธนาคารมีการเตรียมพร้อมในการก้าวสู่ประชาคมเศรษฐกิจอาเซียน
มุ่งเน้นธุรกิจที่ลงทุนในประเทศเพื่อนบ้าน รวมถึงโครงการความร่วมมือระหว่างกัน ทั้งนี้
การอำนวยสินเชื่อจะพิจารณาให้แก่ธุรกิจที่มีผลการดำเนินงานดี
หรือธุรกิจที่เป็นโครงการของรัฐบาลและมีรายได้ที่แน่นอนเป็นหลัก

1.  สินเชื่อสถาบันการเงิน

สินเชื่อสถาบันการเงินเป็นการกำกับดูแลและพัฒนาการทำธุรกิจกับลูกค้ากลุ่มสถาบันการเงิน ได้แก่
สถาบันการเงินต่างประเทศ
สาขาและบริษัทในเครือของสถาบันการเงินต่างประเทศที่ทำธุรกิจในประเทศไทย
รวมทั้งสถาบันการเงินในประเทศ สถาบันการเงินเฉพาะกิจ ธุรกิจหลักทรัพย์
บริษัทหลักทรัพย์จัดการกองทุนรวม ธุรกิจประกัน ธุรกิจลีสซิ่ง
โดยสินเชื่อสถาบันการเงินถือเป็นส่วนหนึ่งในธุรกรรมรายการระหว่างธนาคารและตลาดเงิน

ธนาคารพิจารณาวิเคราะห์
ประเมินความเสี่ยงและกำหนดวงเงินรองรับความเสี่ยงเพื่อรองรับการทำธุรกรรม
รวมถึงการกำหนดวงเงินสินเชื่อให้แก่กลุ่มลูกค้าสถาบันการเงิน
ตลอดจนควบคุมและติดตามการทำธุรกรรมที่เกี่ยวข้องกับกลุ่มลูกค้าสถาบันการเงินให้อยู่ภายในกรอบนโยบายของความเสี่ยงที่ธนาคารยอมรับได้
รวมทั้งพัฒนาผลิตภัณฑ์เพื่อสนองความต้องการของลูกค้ากลุ่มสถาบันการเงิน

นอกจากนี้ ธนาคารยังได้ให้บริการการเป็น Settlement Bank
ในการชำระราคาหลักทรัพย์และตราสารอนุพันธ์ระหว่างบริษัทหลักทรัพย์
และบริษัทตัวแทนซื้อขายสัญญาซื้อขายล่วงหน้า กับ บจ. สำนักหักบัญชี (ประเทศไทย) (TCH)
โดยธนาคารติดตามควบคุมดูแลการชำระราคาให้เป็นไปตามข้อกำหนดของ TCH อย่างใกล้ชิด ซึ่ง ณ
31 ธันวาคม 2555
ธนาคารมีบริษัทหลักทรัพย์และบริษัทตัวแทนซื้อขายสัญญาซื้อขายล่วงหน้าที่เป็นสมาชิกใช้บริการ
Settlement Bank เพื่อชำระราคาหลักทรัพย์และตราสารอนุพันธ์จำนวน 12 รายและ 17 ราย
ตามลำดับ

2.  สินเชื่อสำหรับลูกค้าบุคคล

    -   ผลิตภัณฑ์สินเชื่อที่อยู่อาศัย

ผลิตภัณฑ์สินเชื่อที่อยู่อาศัย เป็นการให้สินเชื่อเพื่อจัดหาที่อยู่อาศัย โดยมีวัตถุประสงค์หลัก คือ
เพื่อซื้อที่ดินพร้อมสิ่งปลูกสร้าง หรือซื้อที่ดินเพื่อสร้างสิ่งปลูกสร้างหรือเพื่อปรับปรุงต่อเติม หรือ
ซ่อมแซมที่อยู่อาศัย นอกจากนี้ ยังมีผลิตภัณฑ์สินเชื่อสำหรับการอุปโภคบริโภค
โดยมีที่อยู่อาศัยเป็นหลักประกัน ใช้ชื่อว่า “สินเชื่อ Home For Cash” มีวัตถุประสงค์
เพื่อให้ลูกค้านำเงินสินเชื่อไปซื้อเครื่องอุปโภคบริโภค
และชำระค่าเบี้ยประกันชีวิตให้แก่บริษัทประกันชีวิต นอกจากนี้ ธนาคารยังได้นำเสนอผลิตภัณฑ์อื่น ๆ
ของธนาคารและบริษัทในเครือแก่ลูกค้า ในรูปแบบของ Housing Product Package ด้วย เช่น
วงเงินเช่าซื้อสินค้าอุปโภคหรือรถจักรยานยนต์, วงเงินบัตรเครดิต, ประกันอัคคีภัย,
แผนคุ้มครองภาระหนี้เพื่อความมั่นคงในชีวิต, บริการชำระค่าสาธารณูปโภค,
บริการหักบัญชีสาธารณูปโภคโดยอัตโนมัติ, บริการ KTB Online เป็นต้น

กลุ่มลูกค้าของธนาคาร ได้แก่ พนักงานบริษัทเอกชน ผู้ประกอบอาชีพอิสระ, กลุ่มอาชีพพิเศษ,
กลุ่มข้าราชการและพนักงานรัฐวิสาหกิจ, กลุ่มพนักงานธนาคารและบริษัทในเครือ

นอกจากนี้ธนาคารได้จัดกิจกรรมพิเศษ อย่างต่อเนื่อง โดยเข้าร่วมงานมหกรรมที่เกี่ยวกับบ้าน เช่น
มหกรรมบ้านและคอนโด, มหกรรมบ้านโคราช และยังจัดกิจกรรมส่งเสริมการขายเป็นงาน Event
ตามสาขาและสำนักงานเขตทั่วประเทศ

-   ผลิตภัณฑ์สินเชื่อบุคคล

แนวโน้มการแข่งขันในระบบธนาคารพาณิชย์ทวีความรุนแรงมากขึ้น
ธนาคารจึงได้นำเสนอผลิตภัณฑ์สินเชื่อบุคคลที่มุ่งเน้นพัฒนาผลิตภัณฑ์ให้สอดคล้องกับกลุ่มลูกค้า
โดยมีเป้าหมายให้ลูกค้าได้รับบริการที่รวดเร็วด้วยการใช้เทคโนโลยีที่ทันสมัย ทั้งนี้
ธนาคารได้ให้บริการสินเชื่อบุคคลใน 6 ลักษณะ ดังนี้

1)  สินเชื่อกรุงไทยธนวัฏ
    มีลักษณะเป็นวงเงินหมุนเวียนที่มีวัตถุประสงค์ให้ลูกค้าใช้จ่ายในช่วงเวลาที่มีความจำเป็น
    ไม่ใช้ไม่เสียดอกเบี้ย และสามารถชำระคืนเงินต้นได้ตามความต้องการ
    เป็นผลิตภัณฑ์ที่ให้ลูกค้าเกิดความรู้สึกสะดวกสบาย ได้รับความนิยมเพิ่มสูงขึ้นโดยตลอด
    โดยกลุ่มลูกค้าเป้าหมายของธนาคารได้แก่ กลุ่มลูกค้าข้าราชการ
    ลูกจ้างประจำของหน่วยงานราชการ และพนักงานรัฐวิสาหกิจที่รับเงินเดือนผ่านธนาคาร
    รวมทั้งได้ขยายสินเชื่อไปยังกลุ่มลูกค้าบริษัทเอกชนที่มีศักยภาพและมีความมั่นคงที่รับเงินเดือนผ่านธนาคารด้วย

2)  สินเชื่อโครงการเงินกู้อเนกประสงค์ มีลักษณะเป็นวงเงินกู้แบบมีกำหนดระยะเวลา
    มีกลุ่มลูกค้าทั้งบุคลากรหน่วยงานภาครัฐ รัฐวิสาหกิจ และบริษัทเอกชน
    ลักษณะโครงการเงินกู้มีทั้งแบบที่มีเงื่อนไขข้อตกลงให้เป็นสวัสดิการโดยให้หน่วยงานหักเงินเดือนเพื่อชำระหนี้ธนาคาร
    หรือให้จ่ายเงินเดือนผ่านธนาคารจนกว่าผู้กู้จะชำระหนี้เสร็จสิ้น
    และแบบไม่มีข้อตกลงเป็นสินเชื่อสวัสดิการแต่ผู้กู้ต้องรับเงินเดือนผ่านบัญชีเงินฝากที่มีอยู่กับธนาคาร
    โดยมีวัตถุประสงค์ให้ลูกค้าใช้จ่ายในสิ่งที่จำเป็นในการดำรงชีวิตและตามความต้องการของลูกค้า
    เช่น เพื่อซื้อรถยนต์ เพื่อเป็นค่าใช้จ่ายในการศึกษา เป็นต้น นอกจากนี้
    ธนาคารยังให้บริการสินเชื่อสำหรับข้าราชการบำนาญที่เป็นสมาชิกกองทุนบำเหน็จบำนาญ(กบข.)
    และที่ไม่เป็นสมาชิก กบข.ทั่วประเทศ
    โดยนำสิทธิในบำเหน็จตกทอดไปเป็นหลักประกันการกู้เงิน

3)  สินเชื่อกรุงไทย Protect Your Life เป็นสินเชื่อที่อำนวยความสะดวก
    สอดคล้องกับตลาดและสนองความต้องการลูกค้าในภาวะปัจจุบัน
    เพื่อชำระค่าเบี้ยประกันชีวิตของตนเองหรือบุคคลในครอบครัวให้กับบริษัทประกันชีวิต
    โดยมีสินเชื่อรองรับในการจ่ายเบี้ยครั้งเดียวและจ่ายรายปี

4)  สินเชื่อเพื่อการศึกษาในประเทศและต่างประเทศ
    เป็นผลิตภัณฑ์สินเชื่อที่ครอบคลุมกลุ่มนักเรียนนักศึกษาทุกกลุ่มที่ไม่สามารถกู้ผ่าน กยศ.ได้
    โดยพัฒนาผลิตภัณฑ์ให้สอดคล้องกับภาวะตลาดการศึกษาในปัจจุบันซึ่งมีหลักสูตรภาคภาษาอังกฤษในทุกระดับการศึกษา
    สำหรับผลิตภัณฑ์สินเชื่อเพื่อการศึกษาต่างประเทศยังได้ครอบคลุมถึงการศึกษาตามโครงการของสถาบันแนะแนวการศึกษาที่เข้าร่วมโครงการกับธนาคาร

5)  สินเชื่อกรุงไทยใส่ใจคุณ (KTB Care For You) สินเชื่อสำหรับบุคคลทั่วไป
    เพื่อเป็นค่าใช้จ่ายอเนกประสงค์ตามความต้องการของลูกค้า
    โดยผู้กู้ไม่จำเป็นต้องมีบัญชีเงินเดือนผ่านธนาคาร เพียงแค่มีหลักทรัพย์ค้ำประกัน

6)  สินเชื่อกรุงไทยให้เช่าซื้อ เพื่อตอบสนองความต้องการของลูกค้ากลุ่มเป้าหมายที่เป็น
    ข้าราชการ พนักงานรัฐวิสาหกิจ และพนักงานบริษัทเอกชนทั่วไป ทั้งที่มีเงินเดือน
    และไม่มีเงินเดือนผ่านธนาคาร โดยให้บริการสินเชื่อเช่าซื้อ (Hire Purchase)
    สำหรับสินค้าอุปโภค และรถจักรยานยนต์ ผ่านจุดขายทางสาขาของธนาคารทั่วประเทศ

จากอุทกภัยครั้งรุนแรงในปลายปี 2554
ธนาคารพาณิชย์มีการให้ความช่วยเหลือลูกค้าที่ประสบอุทกภัยหรือได้รับผลกระทบจากภาวะอุทกภัย
ด้วยการพิจารณาเงื่อนไขพิเศษมากขึ้น และการช่วยเหลือวงเงินสำหรับการฟื้นฟูกิจการ ต่อเนื่องถึงปี
2555 ธนาคารร่วมกับธนาคารแห่งประเทศไทย
เสนอความช่วยเหลือโดยการปล่อยสินเชื่อแก่ผู้ที่ได้รับความเสียหายจากอุทกภัย (Soft Loan BOT)

1.  ผลิตภัณฑ์และบริการที่ไม่ใช่สินเชื่อ

-   บริการทางการเงิน

ธนาคารมีบริการรับเงินฝากจากลูกค้าทั่วไปทั้งที่เป็นบุคคลธรรมดา,นิติบุคคล, หน่วยงานราชการ,
หน่วยงานรัฐวิสาหกิจ และสถาบันการเงิน โดยแบ่งเป็น เงินฝากออมทรัพย์ เงินฝากกระแสรายวัน
เงินฝากประจำ และ เงินฝาก KTB ZERO TAX (เป็นเงินฝากปลอดภาษี ฝากเท่า ๆ กันทุกเดือน
เป็นระยะเวลา 24 เดือน) ทั้งนี้ ธนาคารให้บริการด้านเงินฝากผ่านสาขา, ช่องทางต่าง ๆ
และอุปกรณ์อิเล็กทรอนิกส์ เช่น เครื่อง ATM, เครื่อง ADM, เครื่องปรับสมุดอัตโนมัติ, Internet
Banking, Mobile Banking, Krung Thai Tele Bank
รวมทั้งการให้บริการเปิดบัญชีเงินฝากประจำผ่าน KTB Online เพื่อความสะดวกของลูกค้า

ในปี 2555 ธนาคารได้ออกผลิตภัณฑ์เงินฝาก และตั๋วแลกเงินกรุงไทย (KTB – B/E) ที่หลากหลาย
เพื่อเป็นทางเลือกในการออมเงินแก่ลูกค้า อาทิ

-   เงินฝากและตั๋วแลกเงิน KTB อั่งเปา 4 เดือน ในเทศกาลพิเศษช่วงเทศกาลตรุษจีน

-   เงินฝากประจำด้วยรัก 7 เดือน และตั๋วแลกเงิน KTB – B/E With Love 55 วัน
    ในช่วงเทศกาลวาเลนไทน์

-   เงินฝากประจำ Smiley @ KTB Birthday 4 เดือน
    ในช่วงวันครบรอบวันเปิดดำเนินการของธนาคาร

-   เงินฝากสำหรับลูกค้าเฉพาะกลุ่ม ได้แก่ ผลิตภัณฑ์เงินฝากถึงใจวัยเกษียณ ระยะเวลาฝาก 60
    เดือน ซึ่งเป็นเงินฝากสำหรับผู้อยู่ในวัยเกษียณที่มีอายุ 50 ปีขึ้นไป,
    เงินฝากประจำสำหรับองค์กรการกุศล ระยะเวลาฝาก 48 และ 60 เดือน
    สำหรับนิติบุคคลที่ไม่แสวงหากำไร และเงินฝากออมทรัพย์พิเศษเพื่อการลงทุน
    สำหรับผู้ที่ประสงค์ลงทุนในหุ้นกู้ด้อยสิทธิของธนาคาร

-   เงินฝากร่วมกับผลิตภัณฑ์บริษัทในเครือ เช่น เงินฝากประจำ KTB 6 Plus
    สำหรับผู้ที่ซื้อประกันชีวิตแบบสะสมทรัพย์ 10 EC ของบมจ.กรุงไทย-แอกซ่า ประกันชีวิต

-   เงินฝากพิเศษอื่นๆ เช่น เงินฝากประจำ Smiley 7 เดือน, เงินฝากประจำ Smiley 999
    ระยะเวลาฝาก 19 เดือน, เงินฝากประจำ Smiley Step Up 20 เดือน,
    เงินฝากประจำใจถึง 22 เดือน

-   นอกจากนี้ยังได้ออกผลิตภัณฑ์เงินฝากประจำตามใจ
    ซึ่งเป็นเงินฝากประจำที่มีระยะเวลาฝากแบบ Days Term
    ที่ลูกค้าสามารถเลือกวันครบกำหนดฝากหรือระยะเวลาฝากได้เอง
    ซึ่งถือเป็นครั้งแรกในประวัติการณ์เงินฝากประจำ

-   อีกทั้งได้ออกผลิตภัณฑ์เงินฝากสำหรับผู้ที่ใช้บริการ KTB netbank เช่น เงินฝาก Net
    Flexible Fixed ซึ่งเป็นเงินฝากประจำที่มีระยะเวลาฝากแบบ Days Term
    ที่ลูกค้าสามารถเลือกวันครบกำหนดฝากหรือระยะเวลาฝากได้เอง และเงินฝากประจำ Net
    Forever Smile สำหรับผู้แลกคะแนนสะสม Forever Reward ของบมจ.บัตรกรุงไทย
    โดยจะได้รับสิทธิ์ฝากเงินฝากประจำ 3 เดือนได้ 10 เท่าของคะแนนสะสมที่แลก

-   บริการจัดการทางการเงิน

ธนาคารมุ่งเน้นการบริหารและจัดการด้านการเงินแบบครบวงจร
เพิ่มประสิทธิภาพในการจัดการอย่างคุ้มค่า สะดวกรวดเร็ว ลดเวลาการทำงาน
ลดค่าใช้จ่ายในการบริหาร ซึ่งจะอำนวยความสะดวกในด้านบริการจัดการทางการเงิน ทั้งด้านรับ –
จ่ายเงิน การบริหารสภาพคล่องทางบัญชี และการบริหารข้อมูลทางการเงิน
หรือบริหารบัญชีธนาคารอย่างมีประสิทธิภาพโดยใช้ช่องทางผ่านระบบอิเล็กทรอนิกส์ที่ธนาคารมุ่งมั่นพัฒนาเพื่อความสะดวกและปลอดภัยของผู้ใช้บริการเป็นหลัก
ให้บริการแบบครบวงจรตามความเหมาะสมกับแต่ละกลุ่มของลูกค้า

ธนาคารแบ่งกลุ่มลูกค้า ตามความต้องการของลูกค้า ดังนี้

1)  ลูกค้ากลุ่มราชการ: จากการที่ธนาคารเป็นหน่วยงานรัฐวิสาหกิจ
    การบริการลูกค้ากลุ่มราชการจึงถือได้ว่ามีความสำคัญต่อธนาคารอย่างยิ่ง
    โดยธนาคารได้นำระบบอิเล็กทรอนิกส์เข้าไปให้บริการ
    เพื่อช่วยบริหารจัดการทางด้านการเงินให้กับกลุ่มลูกค้าราชการ
    พร้อมกับการสร้างภาพลักษณ์ในการให้บริการที่ครบวงจรเกี่ยวกับธุรกรรมทางการเงินของธนาคาร
    ให้กับลูกค้ากลุ่มราชการ เช่น โดยปีนี้ จะเน้นบริการ e-Certificate
    กรมพัฒนาธุรกิจการค้า

2)  ลูกค้ารัฐวิสาหกิจ:
    จากการแข่งขันในตลาดธนาคารพาณิชย์ในการให้บริการการจัดการทางการเงิน
    ธนาคารจึงพัฒนาผลิตภัณฑ์เพื่อให้สามารถแข่งขัน และรักษาฐานลูกค้าเดิมที่ใช้บริการกับธนาคาร
    โดยให้บริการและคำแนะนำในลักษณะเป็นที่ปรึกษาทางการเงินให้กับรัฐวิสาหกิจต่างๆ
    โดยเน้นขยายการให้บริการ
    รับชำระค่าสาธารณูปโภคพร้อมออกใบเสร็จรับเงินผ่านเคาน์เตอร์สาขาธนาคารกรุงไทย
    เป็นต้น

3)  การบิน/ขนส่ง, สาธารณูปโภค/การสื่อสาร, พลังงาน และการเกษตร

4)  กลุ่มลูกค้าสถาบันการเงิน: สำหรับกลุ่มลูกค้าสถาบันการเงินใช้บริการกับธนาคาร
    ธนาคารมีแผนที่จะเพิ่มการบริการทางการเงินให้สอดคล้องกับธุรกิจในปัจจุบัน
    พร้อมทั้งกระตุ้นและส่งเสริมการใช้บริการเดิมเพื่อให้เกิดธุรกรรมเพิ่มขึ้น
    รวมถึงพยายามขยายฐานกลุ่มลูกค้าสถาบันการเงินที่ยังไม่เคยเปิดใช้บริการกับธนาคาร ดังเช่น
    ธนาคารในประเทศ/ธนาคารต่างประเทศ และ ธุรกิจ Non-Bank เช่น บริษัทหลักทรัพย์
    บริษัทเงินทุน บริษัทเช่าซื้อ บริษัทประกันชีวิต บริษัทประกันวินาศภัย

5)  กลุ่มลูกค้าเอกชนขนาดใหญ่: ธนาคารมีแผนที่จะเพิ่มลูกค้าเอกชนขนาดใหญ่รายใหม่เพิ่มขึ้น
    ทั้งนี้โดยพัฒนาระบบงานอิเล็กทรอนิกส์เพื่อให้สอดคล้องกับแต่ละกลุ่มของธุรกิจ

6)  กลุ่มลูกค้าธุรกิจขนาดกลาง และลูกค้าเครือข่าย: ธนาคารมีหน่วยงานที่ดูแลกลุ่ม
    ผู้ประกอบการธุรกิจขนาดเล็ก กระจายอยู่ทั่วทุกภูมิภาค
    โดยได้เตรียมความพร้อมให้เจ้าหน้าที่ดูแลลูกค้าและพนักงานขายในสำนักงานธุรกิจ
    สำนักงานเขต และสาขา
    สามารถนำเสนอการให้บริการจัดการทางการเงินจนกระทั่งสามารถปิดการขายได้

ในด้านบริการนั้น ธนาคารได้มุ่งเน้นกระบวนการให้บริการแก่ลูกค้าที่ง่าย รวดเร็วและถูกต้อง
ตลอดจนไปถึงการมีช่องทางต่างๆ เช่น Call Center เพื่อให้ลูกค้าสามารถติดต่อสอบถามได้ทุกวัน
24 ชั่วโมง ในด้านต่างๆ เช่น ด้านผลิตภัณฑ์, การใช้บริการธนาคาร,
การแจ้งปัญหาและอุปสรรคที่เกิดขึ้นเพื่อที่ทางธนาคารจะได้แก้ไขได้ทันท่วงที

ธนาคารพัฒนาผลิตภัณฑ์บริการจัดการทางการเงินให้มีความหลากหลายเพื่อให้สอดคล้องกับความต้องการของลูกค้าได้อย่างครบวงจร
(Total Solution)
เพิ่มขีดความสามารถการจัดการด้านการเงินให้เกิดประสิทธิภาพสูงสุดและการบริหารธุรกิจเป็นไปอย่างคล่องตัวและครบวงจร
อีกทั้ง ได้ขยายผลิตภัณฑ์ของธนาคารเพื่อตอบสนองความต้องการของลูกค้าอย่างต่อเนื่อง

ผลิตภัณฑ์บริการจัดการทางการเงิน (Cash Management Product)
เป็นการให้บริการผ่านระบบงาน KTB Corporate Online ซึ่งประกอบด้วยบริการดังนี้

1.  บริการชำระเงิน -
    เพื่ออำนวยความสะดวกให้กับหน่วยงานในการชำระเงินให้คู่ค้าทั้งแบบจ่ายชำระด้วย เงินสด
    เช็ค และการโอนเงินเข้าบัญชีทั้งในธนาคารและต่างธนาคาร
    พร้อมรายงานประกอบการชำระเงินแบบ Real time

2.  บริการเรียกเก็บเงิน –
    เพื่ออำนวยความสะดวกให้กับหน่วยการในการรับชำระค่าสินค้าหรือบริการ
    โดยสามารถเลือกที่จะใช้บริการหักบัญชีรายย่อยอัตโนมัติ บริการรับฝากเช็คเรียกเก็บ
    รวมถึงบริการ Bill Payment
    ซึ่งรายย่อยสามารถใช้บริการได้ทุกช่องทางของธนาคารไม่ว่าจะเป็น สาขา เอทีเอ็ม
    Internet Banking NetBank Tele Banking
    และหน่วยงานสามารถตรวจสอบข้อมูลการรับชำระเงินได้แบบ Real Time

3.  บริการด้านบริหารสภาพคล่อง - เพื่อให้บริการโอนเงินอัตโนมัติ
    เชื่อมโยงบัญชีเข้าด้วยกันเพื่อในการสร้างประโยชน์สูงสุดจากบัญชีที่มีรายรับจากดอกเบี้ยและเสริมสภาพคล่องให้กับบัญชีที่มีรายจ่าย
    เพื่อช่วยบริหารบัญชีของลูกค้าให้เกิดประโยชน์สูงสุด

4.  บริการด้านข้อมูล - เพื่อติดตามและตรวจสอบสถานะทางบัญชีของลูกค้าผ่านระบบOnline
    ได้อย่างสะดวกและรวดเร็ว

ในปี 2555 ธนาคารได้พัฒนาบริการด้านการเรียกเก็บเงิน การชำระเงิน การโอนเงิน
และธุรกรรมทางการเงินอื่นๆ รวมถึงบริการด้านสภาพคล่องอย่างต่อเนื่อง
เพื่อตอบสนองความต้องการของลูกค้าทั้งด้านความสะดวก รวดเร็ว ทันสมัย และปลอดภัย
โดยมีผลิตภัณฑ์และบริการใหม่ๆ ที่โดดเด่น ได้แก่ บริการ KTB e-Financing
ซึ่งเป็นบริการทางการเงินที่เชื่อมโยงข้อมูลกับทุกกลุ่มลูกค้า (Supply Chain Financing)
ได้อย่างครบวงจรเริ่มตั้งแต่ลูกค้ารายใหญ่ ลูกค้าขนาดกลาง ลูกค้า SME ไปจนถึงลูกค้ารายย่อย
รองรับบริการสินเชื่อสำหรับผู้ขาย (Suppliers) และผู้ซื้อ (Dealers)
การให้บริการออกหนังสือรับรอง นิติบุคคล (e-Certificated) ผ่านธนาคาร
การเป็นตัวแทนออกใบกำกับภาษีในการทำธุรกรรมผ่านสาขาของธนาคาร
ปรับปรุงการให้บริการด้านการโอนเงิน BPS
ผ่านสาขาโดยเป็นธนาคารแรกที่เปิดให้บริการอย่างครบวงจรสามารถโอนได้ทั้งภายในธนาคาร
และต่างธนาคารทุกช่องทางไม่ว่าจะเป็น ORFT, Bulk Payment System (BPS) และ
BAHTNET บริการ KTB Convenience Fund Transfer
เป็นบริการรองรับการโอนเงินเพื่อชำระค่าสินค้า และบริการ
โดยสามารถออกหนังสือรับรองการหักภาษี ณ ที่จ่ายพร้อมรายละเอียดการจ่ายเงิน KTB
e-Withholding Tax เป็นบริการที่อำนวยความสะดวกสบาย และรวดเร็ว
ให้กับลูกค้าหน่วยงานภาครัฐและภาคเอกชนเกี่ยวกับด้านภาษีแบบครบวงจร
โดยธนาคารเป็นตัวแทนในการหักภาษี ณ ที่จ่ายและยื่นแบบแสดงรายการเสียภาษีอิเล็กทรอนิกส์
เพื่อนำส่งให้กับกรมสรรพากรเพียงจุดเดียว (One Stop Service)
และยังเป็นการเอื้อประโยชน์ให้กับกรมสรรพากรที่จะได้รับข้อมูลการเสียภาษีแบบบูรณาการเพื่อใช้เป็นฐานข้อมูลการจัดเก็บภาษีอย่างมีประสิทธิภาพ
นอกจากนี้ยังได้เพิ่มการให้บริการธุรกรรมด้านต่างประเทศ เช่น บริการโอนเงินต่างประเทศ
(Outward Remittance) บริการ Trade Finance โดยลูกค้าสามารถใช้บริการผ่านระบบ KTB
Corporate Online (Single Window Sign On)
เช่นเดียวกับการใช้บริการธุรกรรมในประเทศ ซึ่งการพัฒนาผลิตภัณฑ์และบริการดังกล่าวข้างต้น
จะนำมาสู่การเพิ่มปริมาณการทำธุรกรรมทางการเงิน รายได้ค่าธรรมเนียมและดอกเบี้ยกับธนาคาร

-   บริการการค้าระหว่างประเทศ

กลุ่มลูกค้าที่ใช้บริการด้านการค้าต่างประเทศ แบ่งเป็น 2 กลุ่ม ได้แก่ ลูกค้าที่เป็นผู้นำเข้า
และลูกค้าที่เป็นผู้ส่งออก ซึ่งลูกค้า 2 กลุ่มดังกล่าวมีการดำเนินการธุรกิจต่างๆ สามารถจำแนกได้ 5
ประเภท คือ ธุรกิจโครงการ ธุรกิจอุตสาหกรรม ธุรกิจการเกษตร ธุรกิจพาณิชยกรรม
และธุรกิจบริการ ให้บริการโดยทีมงานมืออาชีพ และระบบเทคโนโลยีที่ทันสมัยระดับมาตรฐานสากล
สามารถให้บริการสนับสนุนการดำเนินธุรกิจของลูกค้า
เพื่อให้ลูกค้าสะดวกในการทำธุรกรรมกับธนาคาร
รวมทั้งการให้คำแนะนำเกี่ยวกับการจัดเตรียมเอกสารการค้า กฎระเบียบที่เกี่ยวข้อง
อัตราแลกเปลี่ยนและความเสี่ยงที่อาจจะเกิดขึ้นโดยธนาคารมีการรับรองคุณภาพและรับประกันระยะเวลาในการให้บริการ
(SLA) มาใช้ในการให้บริการลูกค้า และยังมีการเพิ่มช่องทางการให้บริการผ่าน Internet
ซึ่งการให้บริการดังกล่าวได้สร้างความพึงพอใจให้แก่ลูกค้ามากยิ่งขึ้น

สำหรับลูกค้ากลุ่มของธนาคาร คือ กลุ่มธุรกิจขนาดใหญ่ กลุ่มธุรกิจขนาดกลาง (SMEs)
และองค์กรภาครัฐ ผลิตภัณฑ์และบริการของธนาคารแบ่งออกเป็นประเภทต่างๆดังนี้

  1) ผลิตภัณฑ์และบริการด้านการนำเข้า ได้แก่ บริการเปิดและแก้ไข
  L/C,สินเชื่อเพื่อการนำเข้า,บริการออกหนังสือค้ำประกันการรับสินค้า(S/G),
  บริการสลักหลังใบสั่งปล่อยสินค้าขนส่งทางอากาศ
  (D/O),บริการตั๋วเรียกเก็บสินค้าเข้า,บริการขายเงินตราต่างประเทศล่วงหน้า

  2) ผลิตภัณฑ์และบริการด้านการส่งออก ได้แก่ บริการรับแจ้งการเปิดและแก้ไข
  L/C,บริการแจ้งการเปิดและแก้ไข L/C ผ่าน Internet (e-Advice) ,โอน L/C,การยืนยัน
  L/C,โอนสิทธิการชำระเงินตาม L/C ,บริการรับซื้อตั๋วสินค้าส่งออกตาม
  L/C,บริการรับซื้อตั๋วสินค้าออกตาม L/C แบบไล่เบี้ยไม่ได้(without
  recourse),บริการรับซื้อตั๋วเรียกเก็บสินค้าออก,บริการเรียกเก็บเงินตามตั๋วสินค้าออก,สินเชื่อเพื่อการส่งออก,บริการรับซื้อเงินตราต่างประเทศล่วงหน้า

  3) ผลิตภัณฑ์และบริการด้านหนังสือค้ำประกันต่างประเทศ ได้แก่
  บริการแจ้งการเปิด/แก้ไข/ยกเลิกหนังสือค้ำประกันหรือ Standby L/C
  จากธนาคารตัวแทนในต่างประเทศต่อผู้รับประโยชน์ในประเทศไทย,บริการออก/แก้ไข/ยกเลิกหนังสือค้ำประกัน
  หรือ Standby L/C
  ตามคำขอของธนาคารตัวแทนในต่างประเทศต่อผู้รับประโยชน์ในประเทศไทย
  (หลักประกันธนาคารต่างประเทศ),บริการออก/แก้ไข/ยกเลิกหนังสือค้ำประกันหรือ Standby
  L/C ไปยังผู้รับประโยชน์ในต่างประเทศตามคำขอของลูกค้า

สำหรับช่องทางการให้บริการนั้น ลูกค้าสามารถรับบริการได้ที่ศูนย์ธุรกิจต่างประเทศทั้ง 22 ศูนย์
ในวันและเวลาทำการ
อีกทั้งธนาคารได้ขยายช่องทางและเครือข่ายให้บริการด้านการค้าต่างประเทศด้วยระบบ KTB
Trade Online

ธนาคารให้บริการลูกค้าเป็นแบบรวมศูนย์(Hub-Spoke) อย่างเต็มรูปแบบ
สามารถเข้าถึงลูกค้าได้รวดเร็ว และมีประสิทธิภาพมากที่สุด
พร้องทั้งยังเพิ่มความพึงพอใจในการบริการด้วยมาตรฐานการรับประกันคุณภาพการให้บริการ (SLA)
นอกจากนี้ธนาคารเป็นธนาคารแห่งแรกที่ได้รับประกาศนียบัตรรับรองมาตรฐาน ISO 27001
สำหรับระบบ Trade Finance System (TFS) ของธนาคาร
เพื่อแสดงออกถึงความมุ่งมั่นที่ให้ความสำคัญกับการบริหารความมั่นคงปลอดภัยระบบข้อมูลสารสนเทศ
ซึ่งการรับรองมาตรฐานดังกล่าวเป็นที่ยอมรับในระดับสากล

-   บริการเงินโอนระหว่างประเทศ

กลุ่มลูกค้า มี 3 ประเภท ได้แก่ บุคคลธรรมดา นิติบุคคล ภาครัฐและรัฐวิสาหกิจ

กลุ่มผลิตภัณฑ์ มี 2 ประเภท ประกอบไปด้วย

  1) การโอนเงินต่างประเทศขาเข้า (Inward Remittance) หมายถึง
  การที่ธนาคารให้บริการรับเงินโอนจากต่างประเทศเพื่อจ่ายให้กับผู้รับประโยชน์ในประเทศไทย
  หรือจ่ายต่อให้สาขาของธนาคารในต่างประเทศเพื่อผู้รับประโยชน์ในประเทศใกล้เคียง

  นอกจากนี้ ธนาคารมีการให้บริการโอนเงินเข้าจากต่างประเทศทาง SWIFT และบริการ แจ้ง
  Advice การโอนเงินเข้าจากต่างประเทศทาง e-Mail (e-Advice)
  เป็นบริการพิเศษที่จะช่วยให้ลูกค้าทราบว่ามีเงินโอนเข้าจากต่างประเทศ (Pre Advice)
  และยังมีการแจ้งยืนยันการเข้าบัญชีให้กับลูกค้าอีกครั้งหนึ่งหลังจากที่ธนาคารได้นำเงินเข้าบัญชีแล้ว
  (Confirm Credit Advice)

  2) การโอนเงินต่างประเทศขาออก (Outward Remittance) หมายถึง
  การที่ธนาคารให้บริการโอนเงินไปต่างประเทศตามวัตถุประสงค์ของลูกค้า
  เพื่อผู้รับประโยชน์ในต่างประเทศ เช่น โอนเงินให้บุตรหลานที่ศึกษาอยู่ในต่างประเทศ
  โอนเงินชำระค่าใช้จ่ายต่าง ๆ ดอกเบี้ยเงินกู้ และค่าสินค้า เป็นต้น

  นอกจากนี้ ธนาคารมีการให้บริการโอนเงินออกไปต่างประเทศทาง SWIFT, Internet
  (e-Payment) ,KTB Online Remittance Services และบริการ แจ้ง Advice
  การโอนเงินออกไปต่างประเทศทาง e-Mail (e-Advice)
  เป็นบริการพิเศษที่จะยืนยันการหักบัญชีลูกค้าแล้ว
  ซึ่งจะแจ้งรายละเอียดการโอนเงินไปต่างประเทศ
  เพื่อใช้เป็นหลักฐานว่าธนาคารได้ดำเนินการหักบัญชีและได้ทำการส่งเงินไปต่างประเทศเรียบร้อยแล้ว
  (Confirm Debit Advice)

-   ผลิตภัณฑ์ธุรกิจบริหารเงิน

กลุ่มลูกค้าเป้าหมายหลักสำหรับผลิตภัณฑ์ธุรกิจบริหารเงินของธนาคาร จำแนกได้ 3 กลุ่ม ได้แก่
กลุ่มลูกค้าเอกชน กลุ่มลูกค้าหน่วยงานราชการรัฐวิสาหกิจ และกลุ่มลูกค้าสถาบันการเงิน
โดยธนาคารมีกระบวนการวิเคราะห์ความเหมาะสมของลูกค้าก่อนเสนอขายธุรกรรมด้านอนุพันธ์ทางการเงิน
(Client Suitability)
ตามข้อกำหนดของธปท.เพื่อให้แน่ใจว่าธุรกรรมอนุพันธ์ที่ธนาคารเสนอมีความเหมาะสมกับความต้องการของลูกค้า
และลูกค้ามีความเข้าใจธุรกรรมและความเสี่ยงที่เกี่ยวข้อง

กลุ่มผลิตภัณฑ์ธุรกิจบริหารเงินที่ธนาคารเสนอให้บริการได้แก่
บริการธุรกรรมด้านซื้อขายเงินตราต่างประเทศทันที และล่วงหน้า
บริการอนุพันธ์ทางการเงินเพื่อป้องกันความเสี่ยงด้านอัตราแลกเปลี่ยนและด้านอัตราดอกเบี้ย
ทั้งระยะสั้นและระยะยาว เช่น ธุรกรรม Currency Option, ธุรกรรม Forward Rate
Agreement (FRA), ธุรกรรม Interest Rate Swap (IRS), ธุรกรรม Cross Currency
Interest Rate Swap (CIRS), ธุรกรรม Interest Rate Option (Cap, Floor)
รวมถึงให้คำปรึกษาทางการเงินให้กับลูกค้าและเสนออนุพันธ์ทางการเงินที่เหมาะสมแก่ลูกค้าแต่ละราย
และ บริการด้านตั๋วแลกเงิน เป็นต้น

นอกจากนั้น ธนาคารยังมีบริการเสนอผลิตภัณฑ์เพื่อป้องกันความเสี่ยงด้านราคาสินค้าโภคภัณฑ์
(Commodity Hedging) สำหรับลูกค้าที่ทำธุรกิจที่เกี่ยวข้องกับราคาสินค้าโภคภัณฑ์
ไม่ว่าจะเป็นการจัดซื้อวัตถุดิบ หรือเป็นผู้ผลิตที่ต้องการป้องกันความเสี่ยงด้านราคาขายสินค้า
โดยธนาคารสามารถนำเสนอธุรกรรมป้องกันความเสี่ยงด้านราคาสินค้าโภคภัณฑ์ได้หลากหลายประเภทตามความต้องการของลูกค้า
เช่น น้ำตาล, ยางพารา, น้ำมัน, ทอง, ทองแดง, กากถั่วเหลือง, ฝ้าย, อะลูมิเนียม เป็นต้น

ธนาคารมุ่งเน้นการให้บริการความรู้ คำปรึกษา คำแนะนำ และช่วยแก้ไขปัญหาให้กับลูกค้า
ในการป้องกันความเสี่ยงด้านอัตราแลกเปลี่ยนได้อย่างมีประสิทธิภาพ โดย
ธนาคารได้เพิ่มช่องทางการให้บริการซื้อขายเงินตราต่างประเทศผ่านอินเตอร์เน็ต (KTB eFX)
เพื่อให้ลูกค้ามีความคล่องตัวในการบริหารความเสี่ยงด้านอัตราแลกเปลี่ยนเพิ่มขึ้น

-   บริการธุรกิจปริวรรต

ธนาคารมีบริการด้านปริวรรตเงินตราต่างประเทศ
ซึ่งให้บริการและให้คำปรึกษาครอบคลุมทุกวัตถุประสงค์ตามความต้องการของลูกค้า ทั้งด้านธุรกิจ
การลงทุน การทำงาน การศึกษา และการท่องเที่ยว ซึ่งให้บริการที่สำนักงานใหญ่และสาขา
โดยมีลักษณะผลิตภัณฑ์ที่หลากหลาย ดังนี้

1)  บริการรับซื้อ - ขายธนบัตรต่างประเทศสกุลเงินต่าง ๆ จำนวน 36 สกุลเงิน
    ซึ่งลูกค้าสามารถเลือกใช้บริการได้ที่ สำนักงานใหญ่ สาขา และ จุดบริการแลกเปลี่ยนเงินต่าง
    ๆ และรถ KTB on the Move

  2) บริการขายดราฟต์ต่างประเทศสกุลเงินต่าง ๆ เพื่อนำไปชำระค่าสินค้า การศึกษา
  หรือบริการในต่างประเทศ

3.  บริการรับซื้อตั๋วเงินต่างประเทศ ได้แก่ ธนาณัติ (Money Order), เช็ค/ดราฟต์,
    เช็คเดินทาง ฯลฯ

4.  บริการเรียกเก็บตั๋วเงินต่างประเทศ โดยผ่านตัวแทนของธนาคารในต่างประเทศซึ่งมีอยู่ทั่วโลก
    เพื่อจ่ายเงินให้ลูกค้าตามที่ลูกค้ามีคำสั่งเรียกเก็บต่อไป

5.  บริการบัญชีเงินฝาก ถอน โอนเงิน บัญชีเงินฝากต่างประเทศ
    โดยให้บริการเปิดบัญชีเงินฝากเงินตราต่างประเทศรวม 11 สกุลเงิน ได้แก่
    ดอลลาร์ออสเตรเลีย, ดอลลาร์นิวซีแลนด์, ดอลลาร์สหรัฐ, ยูโร, ปอนด์สเตอร์ลิง,
    เยนญี่ปุ่น, ดอลลาร์สิงคโปร์, ฟรังค์สวิส ,ดอลลาร์ฮ่องกง , ดอลลาร์แคนาเดียน และ หยวน
    โดยแบ่งประเภทบัญชีเงินฝากออกเป็น เงินฝากกระแสรายวัน, เงินฝากออมทรัพย์
    และเงินฝากประจำ

6.  บริการโอนเงินด่วนระหว่างประเทศผ่านระบบ SMT (Sigue Money Transfer) และ XM
    (Xpress Money Transfer) สำหรับลูกค้าที่ต้องการโอนเงินจำนวนไม่มาก สะดวก
    รวดเร็ว ปลอดภัย ถึงมือผู้รับภายใน 5 นาที โดยไม่ต้องมีบัญชีกับธนาคาร

บริการพิเศษด้านอื่น ๆ ได้แก่ บริการสั่งซื้อเงินตราต่างประเทศทาง KTB Online และ Hot
Line โทรศัพท์ หมายเลข 0-2208-4888-9 ตลอด 7 วันพร้อมส่งมอบให้ลูกค้านอกสถานที่
บริการให้คำปรึกษา แนะนำธุรกรรมทางการเงินที่เหมาะสมกับผู้ที่ต้องเดินทางไปต่างประเทศ

บริการด้านธุรกิจปริวรรต สามารถแบ่งตามกลุ่มลูกค้าได้ 7 ประเภท ดังนี้

  1) กลุ่มการค้าชายแดน กับประเทศที่มีอาณาเขตติดพรมแดนไทย-ลาว-เขมร-พม่า-เวียดนาม-จีน

  2) กลุ่มลูกค้ารายใหญ่ กลุ่มลูกค้านิติบุคคล กลุ่มบุคคลรับอนุญาต (ที่ได้รับอนุญาต
  ผ่านธนาคารแห่งประเทศไทย)

3) กลุ่มราชการ และรัฐวิสาหกิจ ที่จัดทัศนศึกษาในต่างประเทศ

4) กลุ่มลูกค้าที่ได้รับสัมปทานในการให้บริการกับทหารเรืออเมริกัน และกลุ่มลูกค้าทหารเรือไทย
ที่ออกฝึกภาคสนามในน่านน้ำต่างประเทศ

  5) กลุ่มธุรกิจท่องเที่ยว และโรงแรม

  6) กลุ่มธุรกิจการศึกษา บริษัทแนะแนวการศึกษาให้กับนักเรียนที่ไปเรียนต่อต่างประเทศ
  หรือภาคฤดูร้อน

  7) กลุ่มลูกค้าที่เข้าร่วมการแข่งขันการศึกษา นิทรรศการ การประชุมนานาชาติ

  8) กลุ่มธุรกิจนำเข้า/ส่งออก บริษัทเดินเรือ บริษัทในเครือ บง. บลจ. และบริษัทประกันภัย

9) กลุ่มลูกค้าชาวต่างประเทศ ที่มีภรรยาเป็นคนไทย

-   ผลิตภัณฑ์ธุรกิจวาณิชธนกิจ

ผลิตภัณฑ์ธุรกิจวาณิชธนกิจของธนาคาร แบ่งออกเป็น 2 บริการหลักๆ ดังนี้

1.  บริการด้านงานจัดจำหน่ายและรับประกันการจัดจำหน่ายตราสารหนี้ (Arranging และ
    Underwriting)

2.  บริการด้านการเป็นที่ปรึกษาทางการเงิน (Financial Advisor)
    ที่ธนาคารแห่งประเทศไทยอนุญาตเป็นการทั่วไปให้ธนาคารพาณิชย์ดำเนินการได้ ซึ่งมี 4
    ลักษณะดังนี้

    1.  การวิเคราะห์อัตราผลตอบแทนทางการเงินของโครงการลงทุน

    2.  การจัดโครงสร้างเงินทุนของกิจการ

    3.  การให้บริการจัดทำหรือวิเคราะห์โครงการเพื่อการลงทุน (Feasibility studies)

    4.  การวางแผนทางการเงิน

ธนาคารเป็นผู้ให้บริการด้านงานจัดจำหน่ายและรับประกันการจัดจำหน่ายตราสารหนี้ (Arranging
และ Underwriting) และบริการด้านการเป็นที่ปรึกษาทางการเงินทั่วไป (Financial
Advisor) ให้แก่กลุ่มลูกค้าทั้ง 2 ประเภทที่มีความประสงค์ที่จะใช้บริการดังกล่าว ซึ่งได้แก่

1.  กลุ่มลูกค้าภาคเอกชน เช่น บริษัทภายใต้พระราชบัญญัติบริษัทมหาชนจำกัด พ.ศ. 2535
    และบริษัทจำกัดต่างๆ ที่ขึ้นทะเบียนกับกระทรวงพาณิชย์ เป็นต้น

2.  กลุ่มลูกค้าหน่วยงานภาครัฐ เช่น สำนักงานบริหารหนี้สาธารณะ กระทรวงการคลัง
    หน่วยงานภาครัฐและหน่วยงานรัฐวิสาหกิจต่างๆ เป็นต้น

โดยธนาคารจะทำหน้าที่เป็นผู้ให้คำปรึกษาและสื่อกลางระหว่างผู้ต้องการเงินทุน
(ผู้ออกตราสารหนี้หรือผู้ระดมทุน)
และนักลงทุนที่ต้องการลงทุนโดยธนาคารอาจเสนอเข้าเป็นผู้รับประกันการจัดจำหน่ายตราสารหนี้แต่เพียงผู้เดียว
หรือเป็นผู้ดำเนินการจัดหาสถาบันการเงินอื่นที่สนใจเข้าร่วมกับธนาคารในการจัดจำหน่าย
เพื่อให้การจัดจำหน่ายตราสารหนี้แต่ละครั้งบรรลุวัตถุประสงค์ของผู้ออกตราสารหนี้
ไม่ว่าจะเป็นการจัดจำหน่ายในวงจำกัดให้กับนักลงทุนสถาบันและ/หรือ นักลงทุนรายใหญ่ (Private
Placement) หรือการจำหน่ายให้กับนักลงทุนรายย่อย (Public Offering)
ผ่านเครือข่ายสาขาของธนาคาร
ซึ่งสามารถกระจายหลักทรัพย์ไปสู่นักลงทุนรายย่อยได้อย่างกว้างขวาง
โดยธนาคารได้มีการพัฒนาระบบเทคโนโลยีสารสนเทศเพื่อสนับสนุนและอำนวยความสะดวกในการจองซื้อผ่านสาขาของธนาคารทั่วประเทศ

ในปี 2555 ที่ผ่านมา
ธนาคารเป็นผู้จัดจำหน่ายและเป็นผู้รับประกันการจัดจำหน่ายตราสารหนี้ภาคเอกชนที่มีอันดับความน่าเชื่อถือระหว่าง
BBB- ถึง AAA ในรูปของสกุลเงินบาท ทั้งระยะสั้นและระยะยาว
ให้แก่ผู้ออกตราสารหนี้ที่เป็นบริษัทในประเทศรวมมากกว่า 30 ธุรกรรม
คิดเป็นมูลค่าการจัดจำหน่ายสูงกว่า 50,000 ล้านบาท อาทิ หุ้นกู้ของ บมจ.ปตท. บมจ.สยามแก๊ส
แอนด์ ปิโตรเคมีคัลส์ บมจ.น้ำประปาไทย บมจ.ปูนซีเมนต์ไทย บมจ.อินโดรามา เวนเจอร์ส
บมจ.บ้านปู บมจ.บัตรกรุงไทย บมจ.เนชั่นแนล เพาเวอร์ ซัพพลาย บมจ.เจริญโภคภัณฑ์อาหาร
บมจ.โนเบิล ดีเวลลอปเมนท์ บมจ.ทรู คอร์ปอเรชั่น บมจ.ทางด่วนกรุงเทพ และบมจ.ดั๊บเบิ้ล เอ
(1991) เป็นต้น และที่สำคัญ
ธนาคารได้ร่วมเป็นผู้จัดการการจัดจำหน่ายหุ้นกู้ด้อยสิทธิที่มีลักษณะคล้ายทุน (Hybrid) ของ
บมจ.ปตท.สำรวจและผลิตปิโตรเลียม
ซึ่งนับเป็นครั้งแรกที่บริษัทเอกชนออกหุ้นกู้ในลักษณะดังกล่าวจำหน่ายให้กับนักลงทุนทั่วไป

ด้วยความต้องการของลูกค้าที่หลากหลายและเปลี่ยนไป
งานธุรกิจวาณิชธนกิจของธนาคารเริ่มมีบทบาทมากขึ้นในการเป็นที่ปรึกษาทางการเงินให้แก่ลูกค้า
อาทิ จัดโครงสร้างทางการเงินเพื่อเพิ่มมูลค่าให้แก่กิจการ การจัดหาเงินทุน
การจัดอันดับความน่าเชื่อถือ
รวมถึงการแนะนำแผนงานที่เหมาะสมกับสภาวะการแข่งขันในอุตสาหกรรม ทิศทางดอกเบี้ย
อัตราแลกเปลี่ยน และภาวะทางเศรษฐกิจภายในประเทศและต่างประเทศ
ให้สามารถตอบสนองความต้องการของลูกค้าได้
โดยผ่านผลิตภัณฑ์ทางการเงินที่ธนาคารและบริษัทในเครือให้บริการอยู่ ทั้งนี้ งานสำคัญในปี 2555
คือการสนับสนุนสายการบินไทยแอร์เอเชียในการซื้อเครื่องบินลำแรก
ซึ่งนับเป็นปรากฏการณ์ทางการเงินครั้งสำคัญของประเทศไทยที่สถาบันการเงินไทยสามารถสนับสนุนเงินทุนเพื่อซื้อเครื่องบินได้

-   บริการธนบดีธนกิจ (Wealth Management)

ธนาคารได้เสนอบริการกรุงไทยธนบดี หรือ บริการที่ปรึกษาวางแผนการเงินส่วนบุคคล
ซึ่งเกิดจากความใส่ใจของธนาคารที่จะช่วยให้ลูกค้ามีความมั่นคงทางด้านการเงิน
ด้วยการให้คำปรึกษาแนะนำด้านการออมการลงทุนที่สอดคล้องกับความต้องการของลูกค้าพร้อมเตรียมบุคลากรของสาขาซึ่งมีประสบการณ์สูงและผ่านการอบรมหลักสูตรวางแผนการเงินจากตลาดหลักทรัพย์ฯ
เพื่อทำหน้าที่เป็น Wealth Manager
ซึ่งสามารถให้คำปรึกษาแนะนำผลิตภัณฑ์ทางการเงินที่สอดคล้องกับความต้องการของลูกค้าได้อย่างมืออาชีพ

บริการกรุงไทยธนบดีแบ่งออกเป็น 3 ลักษณะ ดังนี้

1)  บริการวางแผนการเงินเพื่อบรรลุเป้าหมาย (Financial Planning) เช่น
    วางแผนการเงินเพื่อศึกษาต่อ วางแผนการเงินเพื่อวัยเกษียณ และ
    วางแผนการเงินเพื่อประหยัดภาษี

2)  บริการตรวจสุขภาพทางการเงิน (Financial Health Check-Up):
    เป็นการวิเคราะห์สุขภาพทางการเงินในด้านต่างๆ เช่น วิเคราะห์สภาพคล่อง
    วิเคราะห์ภาระหนี้สิน
    และวิเคราะห์การออมการลงทุนรวมทั้งให้คำแนะนำที่เป็นประโยชน์สำหรับการวางแผนดำเนินชีวิต

3)  บริการจัดพอร์ตการลงทุน (Asset Allocation) :
    เป็นการออกแบบพอร์ตการลงทุนที่เหมาะสมกับลักษณะการลงทุนของแต่ละบุคคล
    เพื่อให้ได้รับผลตอบแทนตามเป้าหมายที่ต้องการ ภายใต้ความเสี่ยงที่ยอมรับได้

ลูกค้าสามารถใช้บริการ วางแผนการเงินด้วยตนเองทางเว็บไซต์ www.wm.ktb.co.th นอกจากนี้
ธนาคารได้เปิด KTB Precious Corner
เพื่ออำนวยความสะดวกสำหรับลูกค้าที่ต้องการคำปรึกษาแนะนำการลงทุนอย่างครบวงจร ณ
สาขาเซ็นทรัลลาดพร้าว สาขาเซ็นทรัลพระรามเก้า สาขาเมืองทองเยาวราช สาขาเคพีไอ
ทาวเวอร์ สาขาไอดีโอ สุขุมวิท 103 และสาขาวิว เจริญนคร
โดยนัดหมายล่วงหน้ากับสาขาดังกล่าวก่อนใช้บริการ

  ลูกค้าเป้าหมายของบริการกรุงไทยธนบดีมี 2 กลุ่ม ได้แก่

1)  ลูกค้าที่มีสินทรัพย์ลงทุนตั้งแต่ 1 ถึง 10 ล้านบาท (KTB Precious)
    เน้นการให้บริการวางแผนการเงินเพื่อบรรลุเป้าหมายในทุกช่วงชีวิต เช่น
    วางแผนการเงินเพื่อประหยัดภาษี วางแผนการเงินเพื่อวัยเกษียณ
    วางแผนการเงินเพื่อการศึกษา รวมทั้งการให้บริการตรวจสุขภาพทางการเงิน

2)  ลูกค้าที่มีสินทรัพย์ลงทุนมากกว่า 10 ล้านบาท (KTB Precious Plus)
    เป็นกลุ่มลูกค้าที่ได้รับเอกสิทธิ์จากบัตร KTB Precious Plus โดยมี Wealth Manager
    ที่ปรึกษาการเงินส่วนบุคคล ดูแลแนะนำการลงทุน รวมถึงสิทธิพิเศษ อาทิ
    ยกเว้นค่าธรรมเนียมการให้บริการตามที่ธนาคารกำหนด การร่วมกิจกรรมพิเศษ (Exclusive
    Event and Seminar) และสิทธิพิเศษอื่นๆ อีกมากมาย
    โดยสอบถามข้อมูลเพิ่มเติมได้ที่ฝ่ายการตลาดธนบดีธนกิจ 0-2208-3079-80

-   บริการด้านบัตรของธนาคาร ปัจจุบันแบ่งเป็น 4 ประเภทการบริการ ประกอบด้วย

    1.  บริการด้านบัตรเอทีเอ็ม (KTB ATM) เพื่ออำนวยความสะดวกในการเบิกถอนเงินสด

เป็นบริการที่เพิ่มความคล่องตัว และ อิสรภาพในการเบิกถอนเงินสด ไม่ว่าจะถอน โอน
หรือชำระค่าใช้จ่ายต่างๆ ผ่านเครื่อง ATM ได้ทันที ตลอดเวลา
โดยไม่ต้องเดินทางไปที่สาขาของธนาคาร พร้อมกันนี้ธนาคารยังเพิ่มความสะดวกให้กับลูกค้า
โดยขยายบริการเพื่อรับชำระด้วยบัตร ATM ผ่านเครื่อง EDC ในเครือข่ายของธนาคารกรุงไทย

กลุ่มผลิตภัณฑ์บัตรเอทีเอ็ม (KTB ATM) แบ่งเป็น 4 ประเภท ดังนี้

  1) บัตร เอทีเอ็ม เคทีบี คลาสสิก (KTB ATM Classic)
  เป็นบัตรมาตรฐานเพื่อการเบิกถอนเงินสด โดยมีการออก บัตรรูปแบบต่างๆ

  2) บัตร เอทีเอ็ม เคทีบี โกลด์ (KTB ATM Gold)
  เป็นบัตรที่มีความคุ้มครองประกันอุบัติเหตุส่วนบุคคลด้วยวงเงิน 100,000 บาท

  3) บัตร เอทีเอ็ม สถาบัน/องค์กร (KTB IPAC ATM)
  เป็นบัตรที่ออกร่วมกับสถาบัน/องค์กรต่างๆ เพื่อใช้เป็นบัตร ประจำตัวร่วมกับบัตร เอทีเอ็ม
  โดยแบ่งเป็นบัตรแบบมาตรฐาน (Classic) บัตรแบบมีประกันอุบัติเหตุ (Gold)

  4) บัตรเอทีเอ็มสำหรับนิติบุคคล (Corporate ATM)
  เป็นบัตรที่ออกร่วมกับหน่วยงานราชการต่างๆ
  เพื่อเพิ่มความสะดวกให้ลูกค้ากลุ่มนิติบุคคลในการชำระค่าธรรมเนียมที่หน่วยงานราชการ
  โดยไม่ต้องพกเงินสด

2)  บัตรกรุงไทยวีซ่าเดบิต (KTB VISA DEBIT)

เป็นบัตรเดบิตหรือบัตรเงินสดที่ใช้เป็นสื่อกลางในการชำระค่าสินค้า
และ/หรือบริการตามสถานที่ต่างๆ
ที่ได้ตกลงไว้กับธนาคารได้ทั้งในประเทศและต่างประเทศแทนการชำระด้วยเงินสดหรือเช็คเงินสด
และใช้ถอนเงินสดจากบัญชีเงินฝากผ่านเครื่องถอนเงินอัติโนมัติ (ATM)
หรือจุดบริการที่ธนาคารกำหนด รวมทั้งบริการต่างๆ ที่ธนาคารกำหนดไว้

2.1) บัตรกรุงไทย วีซ่า เดบิต (KTB VISA VDB) ประเภททั่วไป

  2.1.1 )บัตรกรุงไทย วีซ่า เดบิต (KTB VDB)หรือบัตรเคทีบี ช้อปสมาร์ท คลาสสิค (KTB
  Shop Smart Card) แบบบัตร Classic และแบบบัตร Classic มีประกัน
  โดยในแต่ละประเภทประกอบด้วยแบบมีชื่อบนหน้าบัตร (Normal VISA Debit Card) และ
  แบบบัตรด่วน (Instant VISA Debit Card)

  2.1.2) บัตรกรุงไทย วีซ่า เดบิต-สถาบัน/องค์กร (KTB IPAC VDB)
  เป็นบัตรที่ออกร่วมกับสถาบัน/องค์กรต่างๆ แบ่งเป็น แบบบัตร Classic และแบบบัตร Classic
  มีประกัน

2.2) บัตรกรุงไทย วีซ่า เดบิต (KTB VDB) ประเภท KTB Co-Brand Card

  2.2.1) บัตรกรุงไทย-ทิพยประกันภัย พริวิลเลจ วีซ่า เดบิต (KTB DHIPYA Privilege
  VISA)เป็นบัตรกรุงไทย
  วีซ่า เดบิต แบบบัตร Classic และมีประกันอุบัติเหตุ ที่ธนาคารออกร่วมกับบริษัท
  บมจ.ทิพยประกันภัยโดยเป็นบัตรประเภทบุคคลธรรมดา เท่านั้น

  2.2.2) บัตรเคทีบี ช้อปสมาร์ท เพิร์ล (KTB Shop Smart Pearl Card) เป็นบัตรกรุงไทย
  วีซ่า เดบิต (KTB VDB) แบบบัตร Classic และมีประกันอุบัติเหตุ ที่ธนาคารออกร่วมกับ
  บมจ.ทิพยประกันภัย
  โดยเพิ่มสิทธิประโยชน์ความคุ้มครองอุบัติเหตุส่วนบุคคลแบบมีค่ารักษาพยาบาลไว้ในบัตร
  ประเภทบุคคลธรรมดา เท่านั้น

  2.2.3) บัตรเคทีบี ช้อปสมาร์ท บลูไดมอนด์ (KTB Shop Smart Blue Diamond Card)
  เป็นบัตรกรุงไทย
  วีซ่าเดบิต (KTB VDB) แบบบัตร Classic และมีประกันอุบัติเหตุ ที่ธนาคารออกร่วมกับ
  บมจ.กรุงไทยพานิชประกันภัย
  โดยเพิ่มสิทธิประโยชน์ความคุ้มครองอุบัติเหตุส่วนบุคคลแบบมีค่ารักษาพยาบาลไว้ในบัตร
  ประเภทบุคคลธรรมดา เท่านั้น

6.1. 2.3) บัตรกรุงไทย วีซ่า เดบิต (KTB VDB) ประเภทบัตรกรุงไทย อินเวส สมาร์ท (KTB
Invest Smart Card)

  2.3.1) บัตรกองทุนน้ำมัน (KTB Oil Fund Card) เป็นบัตรกรุงไทย วีซ่า เดบิต แบบบัตร
  Classic ที่เป็นบัตรด่วน(Instant VISA Debit Card) ที่ผูกบัญชี (Link)
  กับบัญชีกองทุนเปิด KTAM Oil Fund
  (KT-OIL) ของ บมจ.หลักทรัพย์จัดการกองทุนกรุงไทย (KTAM)
  ซึ่งผู้ถือบัตรสามารถนำบัตรไปชำระค่าสินค้า/บริการ ผ่านเครื่อง EDC ณ
  สถานีบริการน้ำมันในประเทศที่มีเครื่องหมาย VISA ซึ่งจะเป็นการส่งคำสั่งขายคืนหน่วยลงทุน
  ที่ผูกบัญชี (Link) คู่กับบัตร รวมทั้ง ใช้บัตรทำการซื้อ-ขายหน่วยลงทุนในบัญชีกองทุนเปิด KTAM
  Oil Fund (KT-OIL) ได้ด้วย

  2.3.2) บัตรลงทุนทองคำ (KTB Gold Invest Card) เป็นบัตร กรุงไทย วีซ่า เดบิต
  แบบบัตร Gold ที่เป็นบัตรด่วน (Instant VISA Debit Card) ที่ผูกบัญชี (Link)
  กับบัญชีกองทุนเปิด KTAM Gold Fund (KT-Gold) ของ บมจ.หลักทรัพย์จัดการกองทุนกรุงไทย
  (KTAM) ซึ่งผู้ถือบัตรสามารถนำบัตรไปชำระค่าสินค้า/บริการ ณ ร้านค้าสมาชิก
  หรือจุดบริการที่ธนาคารกำหนดที่มีเครื่องหมาย VISA ในประเทศ
  ซึ่งจะเป็นการส่งคำสั่งขายคืนหน่วยลงทุนเพื่อให้หักเงินจากบัญชีกองทุนเปิดKTAM Gold Fund
  (KT - Gold) ที่ผูกบัญชี (Link) คู่กับบัตร รวมทั้ง
  ใช้บัตรทำการซื้อ-ขายหน่วยลงทุนในบัญชีกองทุนเปิด KTAM Gold Fund (KT-Gold) ได้ด้วย

  2.4) บัตรกรุงไทย วีซ่า เดบิต (KTB VDB) ประเภทบัตรที่มีกระเป๋าเงินอิเล็กทรอนิกส์
  (e-Money Chip) ในบัตร

  - บัตรเคทีบี-เอ็มอาร์ที (KTB-MRT Card) ประเภทบัตรมาตรฐาน (Classic) ที่เป็นบัตรด่วน
  (Instant VISA Debit Card) ซึ่งธนาคารออกร่วมกับ
  บมจ.รถไฟฟ้ากรุงเทพโดยให้ลูกค้าเติมเงินค่าโดยสารรถไฟฟ้าในบัตร
  และใช้เป็นบัตรโดยสารรถไฟฟ้าในระบบรถไฟฟ้ามหานคร (MRT) ได้
  รวมทั้งมีประกันอุบัติเหตุส่วนบุคคลคุ้มครอง

กลุ่มลูกค้าผู้ถือบัตรเดบิตแบ่งเป็น 5 ประเภท ดังนี้

1) กลุ่มนักศึกษา/นักเรียน ได้แก่ นักเรียนมัธยมปลายและนักศึกษาระดับปริญญาตรีจะเน้นด้าน
Entertainment และ Trendy

2) กลุ่ม First Jobber ได้แก่ พนักงานบริษัทเอกชน อายุไม่เกิน 25 ปี และอายุงาน 1-3 ปี
ซึ่งจะเน้นบริการสิ่งอำนวยความสะดวกในการใช้ชีวิตและการทำงาน รวมถึง Recognition

3) กลุ่ม Mass Retail ได้แก่ พนักงานบริษัทเอกชนอายุตั้งแต่ 30 ปีขึ้นไป
และเจ้าของกิจการรายย่อย ซึ่งจะเน้นการบริการผลตอบแทนการเงินที่มั่นคงและความสะดวก

4) กลุ่ม Mass Affluent ได้แก่ บุคคลที่มีรายได้ตั้งแต่ 1 ล้านบาท/ปี และอายุตั้งแต่ 35 ปี -
อายุ 55 ปี ขึ้นไป ซึ่งจะเน้นบริการการออมและการลงทุน รวมถึง Recognition/Privilege

5) กลุ่มข้าราชการ รัฐวิสาหกิจ ได้แก่ กลุ่มข้าราชการอายุ 25 – 45 ปี, ข้าราชการ/รัฐวิสาหกิจ
อายุ ตั้งแต่ 45 ปีขึ้นไป รวมถึงกลุ่มหลังเกษียณ
ซึ่งธนาคารจะเน้นเรื่องการสร้างฐานะและต้องการความสะดวกสบายในชีวิตหลังเกษียณ

เนื่องจากบัตรเดบิต เป็นบัตรใช้ซื้อสินค้าควบคู่กับการเป็นบัตรเบิกถอนเงินสดในใบเดียวกัน
แต่มีบทบาทน้อยมากในระบบการชำระเงินของไทยโดยเฉพาะเมื่อเปรียบเทียบกับสื่อการชำระเงินอื่นๆ
เช่น เงินสด และ บัตรเครดิตเพื่อธุรกิจ

ดังนั้น
ธนาคารจึงเร่งส่งเสริมการตลาดและประชาสัมพันธ์ในการกระตุ้นให้มีการซื้อสินค้าการชำระเงินผ่านบัตรเดบิตให้มากขึ้นเพื่อให้ลูกค้าได้รับรู้ว่าบัตรเดบิตจะสามารถสร้างประโยชน์ให้แก่ลูกค้าในด้านความสะดวก
รวดเร็วและไม่ต้องพกเงินสดติดตัวและสำหรับผู้ที่ไม่สามารถถือบัตรเครดิตเพื่อธุรกิจหรือไม่นิยมใช้บัตรเครดิตเพื่อธุรกิจ
โดยธนาคารได้มีการออกบัตรรูปแบบใหม่ในโครงการ KTB Shop Smart
เพื่อกระตุ้นให้ลูกค้าใช้จ่ายผ่านบัตร

3) บริการด้านบัตรเครดิตเพื่อธุรกิจ ประเภทบัตรฟลีทการ์ด
เพื่อการชำระค่าสินค้าและค่าน้ำมันที่สถานีบริการน้ำมันที่ร่วมรายการได้แก่ บมจ.ปตท.
และบมจ.บางจากปิโตรเลียม เพื่อให้บริการสำหรับหน่วยงานราชการ, รัฐวิสาหกิจ, นิติบุคคล
เพื่อใช้ชำระค่าสินค้า/ บริการ ณ สถานีบริการน้ำมัน ปตท.
และ/หรือสถานีบริการน้ำมันบางจากทั่วประเทศเพื่อเพิ่มสภาพคล่องให้หน่วยงาน, องค์กร, นิติบุคล
โดยมีระยะเวลาชำระเงินได้สูงสุดถึง 55 วัน
โดยลูกค้าสามารถควบคุมค่าใช้จ่ายของรถแต่ละคันได้ตรงตามวัตถุประสงค์ของงบประมาณค่าใช้จ่าย
โดยในปัจจุบันธนาคารถือเป็นผู้นำตลาดในบริการด้านบัตรฟลีทการ์ด ได้แก่ บัตรปตท.ฟลีทการ์ด
(PTT), บัตรปตท. – บางจาก (PTTCB), บัตรบางจาก (BCP) และบัตรบางจาก – ปตท.
(BCPCB) นอกจากนี้ ธนาคารได้ออกบัตรเพื่อสนับสนุนโครงการภาครัฐ ได้แก่ “บัตรเครดิตพลังงาน
NGV” สำหรับผู้ประกอบอาชีพรถรับจ้างขนส่งผู้โดยสารสาธารณะ เพื่อใช้ชำระค่าก๊าชเอ็นจีวี ณ
สถานีบริการก๊าชเอ็นจีวี ปตท.ที่เข้าร่วมโครงการ
เป็นการควบคุมและชดเชยส่วนต่างของค่าก๊าชเอ็นจีวี ที่ปรับตัวเพิ่มขึ้น
ให้กับผู้ประกอบการรถรับจ้างขนส่งผู้โดยสารสาธารณะ

สำหรับ ปี 2555 ได้ออกบัตรเพื่อสนับสนุนโครงการภาครัฐเพิ่มเติมอีก 1 โครงการ คือ
“บัตรเครดิตพลังงาน (รถจักรยานยนต์สาธารณะ)” สำหรับผู้ขับขี่รถจักรยานยนต์สาธารณะ
เพื่อใช้ชำระค่าน้ำมันในกลุ่มแก๊สโซฮอล์ทั้งหมด ได้แก่ แก๊สโซฮอล์ 91, แก๊สโซฮอล์ 95, E 20
และ E 85 ณ สถานีบริการน้ำมัน ปตท. ที่เข้าร่วมโครงการ

4) บริการด้านบัตรเงินอิเล็กทรอนิกส์ เคทีบี (KTB e-Money Card)
เป็นบัตรเติมเงินล่วงหน้าโดยไม่ต้องเปิดบัญชีกับธนาคาร
ใช้แทนเงินสดสำหรับซื้อสินค้าหรือชำระค่าบริการต่างๆ ณ ร้านค้าที่มีสัญลักษณ์ วีซ่า ทั่วประเทศกว่า
250,000 แห่ง สะดวก สบายกับการถอนเงินสดผ่านเครื่อง ATM ทุกธนาคารสมาชิกในเครือ ATM
POOL มอบเป็นบัตรของขวัญ เพียงเติมเงินและใช้จ่ายตามวงเงินที่เติมในบัตร
เป็นบัตรที่สอดคล้องกับ ไลฟ์สไตล์ของคนรุ่นใหม่และกลุ่มวัยรุ่น ทั้งนี้
ธนาคารได้มีการออกบัตรอิเล็กทรอนิกส์ เคทีบี ในกลุ่มต่างๆ ดังต่อไปนี้

  4.1) กลุ่ม Student Card ประกอบด้วย บัตรเคทีบี ทีนการ์ด (KTB Teen Card)
  เป็นบัตรที่ร่วมกับบจ. Playpark (บริษัทในเครือ Asiasoft) จัดทำแคมเปญส่งเสริมการตลาด
  สำหรับกลุ่มเด็กและวัยรุ่นที่มี Lifestyle ชอบการเล่นอินเทอร์เน็ต เกมออนไลน์ และฟังเพลง

4.2) กลุ่ม General Card ประกอบด้วย

1.  บัตรเคทีบี กิ๊ฟท์การ์ด (KTB Gift Card)
    เป็นบัตรที่ธนาคารจัดทำตามเทศกาลเพื่อจำหน่ายให้กับลูกค้า หรือเพื่อใช้เป็นบัตรของกำนัล
    ตามเทศกาล

  4.2.2) บัตรเงินอิเล็กทรอนิกส์สโมสรฟุตบอล (KTB e-Money Football Fan Club Card)
  เป็นบัตร
  เงินสด หรือ เป็นบัตรเดบิตที่ไม่มีบัญชี โดยลายหน้าเป็นโลโก้สโมสรฟุตบอล
  สามารถรับส่วนลดจากร้านค้าสโมสร หรือรูดซื้อสินค้าจากร้านค้าที่มีเครื่องหมายวีซ่าได้ทั่วประเทศ

  4.3 ผลิตภัณฑ์และบริการของบริษัทในเครือที่เสนอขายผ่านธนาคาร

-   บริการเช่าซื้อและลีสซิ่ง

ธนาคารมีการลงทุนใน บจ.กรุงไทยธุรกิจลีสซิ่ง โดยให้บริการเช่าซื้อและลีสซิ่ง
เพื่อส่งเสริมบริการของธนาคารให้ครบถ้วน โดยมีการให้บริการ 4 ประเภท ได้แก่

1)  เช่าซื้อรถยนต์ (Hire Purchase)

    1.  เช่าซื้อรถยนต์ใหม่ (New Car)
        ซึ่งผู้เช่าซื้อสามารถจะผ่อนชำระค่างวดตามเงื่อนไขของสัญญา
        และเมื่อผู้เช่าซื้อได้ปฏิบัติตามสัญญา ครบถ้วนแล้ว กรรมสิทธิ์จะถูกโอนไปยังผู้ซื้อ
        เมื่อสิ้นสุดสัญญาการเช่าซื้อ โดยมุ่งเน้น การให้เช่าซื้อรถยนต์แก่บุคคลธรรมดา

    2.  สินเชื่อรถยนต์ใช้แล้ว (Used Car)
        การบริการสินเชื่อที่ให้กับผู้มีความประสงค์ที่จะซื้อรถยนต์ใช้แล้วจากผู้ประกอบการรถยนต์ใช้แล้ว
        หรือผู้เป็นเจ้าของกรรมสิทธิ์
        โดยใช้รถยนต์เป็นหลักทรัพย์ค้ำประกันและโอนเปลี่ยนชื่อผู้ถือกรรมสิทธิ์เป็น บจ.
        กรุงไทยธุรกิจลีสซิ่ง

    3.  สินเชื่อมีรถมีเงิน (Car Convenience Cash)
        การบริการสินเชื่อที่ให้กับผู้ถือกรรมสิทธิ์รถยนต์ที่ปลอดภาระหนี้และนำมาเป็นหลักทรัพย์ค้ำประกันกับทางบริษัทฯ
        โดยโอนเปลี่ยนชื่อผู้ถือกรรมสิทธิ์เป็น บจ. กรุงไทยธุรกิจลีสซิ่ง

1)  เช่าซื้อสินค้าอุปโภค (Consumer Finance) การบริการเหมือนเช่าซื้อปกติ
    โดยมุ่งเน้นทรัพย์สินประเภทสินค้าอุปโภค อาทิ รถจักรยานยนต์ เครื่องใช้ไฟฟ้า คอมพิวเตอร์
    โทรศัพท์มือถือ

2)  เช่าแบบลีสซิ่ง (Financial Lease) บริการสินเชื่อสำหรับเช่าสินทรัพย์
    โดยประเภททรัพย์สินที่ให้บริการ ได้แก่อสังหาริมทรัพย์ทุกประเภท รถยนต์ เครื่องจักร
    และอุปกรณ์สำนักงานต่างๆ โดยให้บริการแก่ นิติบุคคล เพื่อการใช้งานในกิจการ
    เป็นสินเชื่อระยะปานกลาง หรือ ระยะยาว 3-5 ปี
    โดยเน้นนิติบุคคลที่ต้องการใช้บริการรถยนต์ และเมื่อครบสัญญาเช่า
    ผู้เช่ามีสิทธิจะเลือกซื้อทรัพย์สิน ตามราคาที่ได้ตกลงกันไว้

3)  เช่าลีสซิ่งรถยนต์แบบดำเนินการ (Auto Maintenance Lease)
    เป็นการให้เช่าลีสซิ่งรถยนต์ ให้บริการแก่องค์กรขนาดใหญ่ เช่น หน่วยราชการ รัฐวิสาหกิจ
    ธนาคาร บริษัทเอกชน
    โดยบริษัทเป็นผู้รับผิดชอบในการจัดหารถยนต์เพื่อใช้ในกิจการของผู้ประกอบการ
    ผู้เช่าเป็นผู้ชำระค่าเช่าแต่ละเดือนในอัตราคงที่ตลอดอายุสัญญา
    บริการประเภทนี้จะช่วยให้ผู้เช่าสามารถบริหารจัดการเกี่ยวกับรถยนต์ได้อย่างมีประสิทธิภาพมากยิ่งขึ้น
    นอกจากนี้ ธนาคารได้ให้บริการในลักษณะลีสซิ่ง ได้แก่ เช่าซื้อ (Hire Purchase),
    เช่าแบบลีสซิ่ง (Financial & Operating Lease) และเช่าลีสซิ่งรถยนต์แบบดำเนินการ
    (Auto Maintenance Lease) แก่ลูกค้ารายใหญ่ด้วยเช่นกัน

    -   บริการจัดการกองทุน

ธนาคารให้บริการเป็นผู้สนับสนุนการขายและรับซื้อคืนหน่วยลงทุนของ
บมจ.หลักทรัพย์จัดการกองทุนกรุงไทย
ซึ่งเป็น บริษัทหลักทรัพย์จัดการกองทุน แห่งเดียวที่มีสถานะเป็นรัฐวิสาหกิจ

บริษัทให้บริการ รับจัดการบริหารสินทรัพย์ให้กับสถาบัน องค์กร และ รัฐวิสาหกิจขนาดใหญ่
ภายใต้ใบอนุญาต บริหารกองทุนรวม กองทุนส่วนบุคคลและกองทุนสำรองเลี้ยงชีพ
โดยเน้นการจัดจำหน่ายผลิตภัณฑ์กองทุนรวมประเภทต่างๆ เช่น กองทุนรวมที่มีกำหนดระยะเวลา
กองทุนรวมต่างประเทศ รวมถึงกองทุนรวมเพื่อการเลี้ยงชีพ (RMF) กองทุนรวมหุ้นระยะยาว
(LTF) เป็นต้น

บริษัทสนับสนุนการให้ความรู้แก่พนักงานธนาคาร ผู้ทำหน้าที่ขายหน่วยลงทุน
ให้มีความรอบรู้เรื่องผลิตภัณฑ์กองทุนรวม อีกทั้งยังช่วยสนับสนุนในการสอบใบอนุญาต
เพื่อให้เป็นไปตามหลักเกณฑ์ของ กลต.

-   บริการนายหน้าค้าหลักทรัพย์

ธนาคารฝห้บริการนายหน้าค้าหลักทรัพย์ผ่าน บล. เคที ซีมิโก้
โดยบริษัทได้รับใบอนุญาตจากกระทรวงการคลัง
และสำนักงานคณะกรรมการกำกับหลักทรัพย์และตลาดหลักทรัพย์ให้ ประกอบธุรกิจหลักทรัพย์ ดังนี้

1) กิจการนายหน้าซื้อขายหลักทรัพย์

2) กิจการค้าหลักทรัพย์และตราสารอนุพันธ์

3) กิจการที่ปรึกษาการลงทุน

4) กิจการประเภทการจัดจำหน่ายหลักทรัพย์

5) กิจการที่ปรึกษาทางการเงิน

6) กิจการตัวแทนซื้อขายสัญญาซื้อขายล่วงหน้า

7) กิจการประเภทการจัดการกองทุน

บล. เคที ซีมิโก้ มีสาขาที่ให้บริการครอบคลุมทั่วทุกภาคของประเทศไทยรวมทั้งสิ้น 19
สาขาประกอบด้วย เซ็นทรัลเวิลด์, พหลโยธิน, เพลินจิต, สินธร, วิภาวดี, อาคารศรีวรจักร,
ปิ่นเกล้า, บางแค, ฉะเชิงเทรา, ชลบุรี, พัทยา, นครราชสีมา, ปากช่อง, ขอนแก่น,
เชียงใหม่, นครปฐม, พิษณุโลก ภูเก็ต และหาดใหญ่
โดยมีสำนักงานใหญ่ตั้งอยู่ที่อาคารลิเบอร์ตี้สแควร์ ถนนสีลม
นอกจากนี้ยังมีจุดบริการภายในสาขาธนาคาร
โดยการเพิ่มช่องทางการเข้าถึงข้อมูลในการซื้อขายหลักทรัพย์ในตลาดหลักทรัพย์
ผ่านระบบอินเตอร์เน็ต ภายใต้โครงการ KTZMICO Cyber & Mini Branch
โดยให้บริการผ่านสาขาธนาคาร สำนักนานาเหนือ

-   บริการประกันชีวิตและประกันวินาศภัย

ธนาคารดำเนินธุรกิจเป็นนายหน้าประกันชีวิต และประกันวินาศภัย ผ่านบริษัทในเครือ 3 บริษัท โดย

1)  ผลิตภัณฑ์ประกันชีวิต ธนาคารร่วมกับ บมจ.กรุงไทย-แอกซ่า ประกันชีวิต
    นำเสนอผลิตภัณฑ์ประกันชีวิตประเภทต่างๆ ผ่านเครือข่ายของธนาคาร เช่น EASY CASH (10
    EC) กรุงไทย ทวีทรัพย์ (25PG) กรุงไทยสินเกษียณ (PR60) ในปี 2553
    ได้มีผลิตภัณฑ์ประกันชีวิตแบบใหม่ให้บริการได้แก่ กรุงไทย สุขเกษียณ (CR60) กรุงไทย
    เพื่อคุ้มครองสินเชื่อ(GLP ST) กรุงไทยบำนาญสุข (SI85)
    เพื่อตอบสนองความต้องการของลูกค้าได้มากขึ้น

2)  ผลิตภัณฑ์ประกันวินาศภัย ธนาคารได้ร่วมกับ บมจ.กรุงไทยพานิชประกันภัย บมจ.ทิพยประกันภัย
    ซึ่งให้บริการ รับประกันวินาศภัยประเภทต่าง ๆ ได้แก่ การประกันอุบัติเหตุส่วนบุคคล
    การรับประกันภัยรถยนต์ การประกันภัยการขนส่งทางทะเล การประกันอัคคีภัย
    และการประกันภัยเบ็ดเตล็ดอื่น ๆ
    โดยธนาคารนำเสนอผลิตภัณฑ์ดังกล่าวผ่านช่องทางจัดจำหน่าย ต่างๆ ของธนาคาร เช่น สาขา
    สำนักงานธุรกิจ หน่วยงาน ในสายงานธุรกิจขนาดใหญ่ สายงานธุรกิจภาครัฐ เป็นต้น

ขณะนี้ ธนาคารได้เพิ่มช่องทางการขายผ่านช่องทางโทรศัพท์ (Outbound)
โดยมีผลิตภัณฑ์ประกันชีวิต และผลิตภัณฑ์ประกันวินาศภัยเข้าร่วมโครงการดังกล่าวด้วย

-   บริการด้านบัตรเครดิตและสินเชื่อบุคคล

ธนาคารให้บริการด้านบัตรเครดิตผ่าน บมจ.บัตรกรุงไทย โดยแบ่งธุรกิจออกเป็น 3 กลุ่มหลักคือ

1) บัตรเครดิต (Credit Card Business)

  2) สินเชื่อบุคคล (Personal Loan Business) ในชื่อของ “KTC Cash และ KTC Cash
  Revolve”
  ให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่แน่นอน

  3) สินเชื่อเจ้าของกิจการ (Self-Employed Loan) ในชื่อของ “KTC Million”
  ให้บริการสินเชื่อไม่มีหลักประกันสำหรับเจ้าของกิจการที่ต้องการเงินทุนหมุนเวียน

สำหรับบริการด้านบัตรเครดิตและสินเชื่อบุคคลดังกล่าว
ธนาคารใช้ศักยภาพของเครือข่ายสาขาทั่วประเทศเป็นผู้แนะนำผลิตภัณฑ์และกิจกรรมส่งเสริมการขายให้กับฐานลูกค้าของธนาคาร
ซึ่งปัจจุบัน บมจ.บัตรกรุงไทย มีฐานผู้ถือบัตรเป็นอันดับต้นๆ ของประเทศด้วย

-   บริการที่ปรึกษาทางการเงิน

ธนาคารให้บริการที่ปรึกษาทางการเงินผ่านบจ. กรุงไทย แอดไวซ์เซอรี่⁽¹⁾ โดยบริษัทฯ
มีเป้าหมายในการเป็นที่ปรึกษาทางการเงินชั้นนำที่ให้บริการแบบครบวงจรทางด้านผลิตภัณฑ์
สำหรับทั้งหน่วยงานภาครัฐและเอกชน โดยมุ่งสนับสนุนธนาคารและหน่วยงานอื่นๆ
ที่เกี่ยวข้องในการขยายผลิตภัณฑ์ทางด้านการเงิน เช่น การเสนอ Alternative Investment
ผ่านกองทุนที่บริหารและจัดการโดยบมจ.หลักทรัพย์จัดการกองทุนกรุงไทย (KTAM)
ร่วมมือกับธนาคารในการสร้างธุรกรรมในรูปแบบใหม่เสนอต่อลูกค้า
ร่วมมือกับสายงานปรับโครงสร้างหนี้ในการลด NPL และสร้าง Fee Base Income
จากการทำหน้าที่เป็นที่ปรึกษาในการปรับโครงสร้างหนี้ รวมทั้งมีส่วนช่วยธนาคารส่งเสริมภาพลักษณ์
โดยเฉพาะด้านความพร้อมในการให้บริการทางการเงินที่หลากหลาย และครบวงจร

⁽¹⁾ บจ.เคทีบี แอดไวซ์เซอรี่ เปลี่ยนชื่อเป็นบจ.กรุงไทยแอดไวซ์เซอรี่ เมื่อวันที่ 10 มกราคม
2556

4.  ภาวะตลาด และการแข่งขัน ศักยภาพในการแข่งขัน

    -   ภาวะตลาดและการแข่งขัน

ผลประกอบการธนาคารพาณิชย์ทั้งระบบ ในปี 2555 ขยายตัวดีเกินคาด
แม้การฟื้นตัวทางเศรษฐกิจจะได้รับผลกระทบจากการส่งออกที่ขยายตัวเพียงร้อยละ 3.2
จากปัญหาอุปทานชะงักงันในภาคการผลิต (Supply Chain Disruption)
หลังเกิดมหาอุทกภัยในปลายปี 2554 และวิกฤติหนี้ในยุโรปที่ทวีความรุนแรง
รวมถึงการฟื้นตัวที่เปราะบางของสหรัฐฯและญี่ปุ่น
ตลอดจนการแข่งขันในระบบการเงินที่รุนแรงและเข้มข้นขึ้น แต่ด้วยปัจจัยบวกจากอุปสงค์ในประเทศ
ทั้งการลงทุนขนาดใหญ่ภาครัฐ
การลงทุนและการบริโภคภาคเอกชนที่โน้มสูงขึ้นจากการใช้จ่ายเพื่อซ่อมแซมและฟื้นฟูกิจการ/บ้านเรือนที่เสียหายจากมหาอุทกภัย
มาตรการกระตุ้นการใช้จ่ายและการลงทุนจากภาครัฐ อาทิ การเพิ่มค่าแรงขั้นต่ำ
เงินเดือนข้าราชการ การลดภาษีเงินได้นิติบุคคล โครงการบ้านหลังแรก รถยนต์คันแรก
โครงการบริหารจัดการน้ำ โครงการลงทุนโครงสร้างพื้นฐาน
ส่งผลให้ความต้องการสินเชื่อและปริมาณธุรกรรมทางการเงินโดยรวมเร่งตัวขึ้นมาก ขณะเดียวกัน
ธนาคารพาณิชย์ก็มีความสามารถในการปรับตัวรองรับกับภาวะแวดล้อมด้านเศรษฐกิจ การเงิน
การเมือง ภัยธรรมชาติ
และกฎระเบียบของทางการที่เปลี่ยนแปลงอย่างรวดเร็วได้อย่างมีประสิทธิภาพ
มีฐานะทางการเงินที่แข็งแกร่งในการขยายธุรกิจและสร้างความเชื่อมั่นในระบบการเงิน
ตลอดจนมีศักยภาพในการบริหารความเสี่ยง
โอกาสและความท้าทายจากปัจจัยแวดล้อมภายนอกได้อย่างดีเยี่ยม
ทำให้ผลประกอบการธนาคารพาณิชย์ (จดทะเบียนในประเทศ)
เติบโตแข็งแกร่งเมื่อเทียบกับระยะเวลาเดียวกันของปีก่อน โดยเงินฝากเพิ่มขึ้นร้อยละ 28.74
จากการออกผลิตภัณฑ์เงินฝากที่หลากหลาย อัตราดอกเบี้ยสูง ระยะเวลาการฝากที่ยืดหยุ่น
พ่วงกับผลิตภัณฑ์การเงินอื่น และสิทธิพิเศษที่จูงใจ
และผลดีจากการขยายเวลาคุ้มครองเงินฝากวงเงินไม่เกิน 50 ล้านบาท ออกไปถึงปี 2558
สินเชื่อเพิ่มขึ้นร้อยละ 14.23 จากความต้องการสินเชื่อทั้งเพื่อการลงทุนและการบริโภค
โดยเฉพาะสินเชื่อที่อยู่อาศัยและลิสซิ่ง เช่าซื้อ
ที่ได้รับอานิสงค์จากนโยบายบ้านหลังแรกและรถยนต์คันแรกของรัฐบาล NPLs (net) ลดลงร้อยละ
8.99 จากการบริหารความเสี่ยง และติดตามดูแลลูกค้าอย่างมีประสิทธิภาพของธนาคารพาณิชย์
กอปรกับมีมาตรการผ่อนปรนและช่วยเหลือของ ธปท.และธนาคารพาณิชย์หลังเกิดมหาอุทกภัย
รวมทั้งการตัดขาย NPLs ส่งผลให้สัดส่วน net NPLs/Loan ลดลงเหลือร้อยละ 1.16
ซึ่งเป็นระดับต่ำสุด นับแต่เกิดวิกฤติต้มยำกุ้งในปี 2540
ขณะที่สำรองค่าเผื่อหนี้สงสัยจะสูญต่อสินเชื่อด้อยคุณภาพเพิ่มขึ้นสูงสุดเป็นประวัติการณ์ที่ร้อยละ
129.66 เพื่อรองรับความเสี่ยงในอนาคต ขณะที่รายได้ดอกเบี้ยสุทธิเพิ่มขึ้นร้อยละ 10.70
แต่อัตราส่วนรายได้ดอกเบี้ยสุทธิต่อสินทรัพย์เฉลี่ย (Net Interest Margin :NIM)
ลดลงเล็กน้อยเป็นร้อยละ 2.67 จากทิศทางอัตราดอกเบี้ยที่อยู่ในช่วงขาลง
ต้นทุนที่สูงขึ้นจากการเก็บเงินเข้ากองทุนเพื่อการฟื้นฟูฯ เพิ่มเป็นร้อยละ 0.46 ของเงินฝาก
และการแข่งขันที่รุนแรง รายได้ที่มิใช่ดอกเบี้ยเพิ่มขึ้นร้อยละ 12.24 จากรายได้เงินปันผล
ค่าธรรมเนียมการให้บริการ ATM และ Bancassurance กำไรสุทธิเพิ่มขึ้นร้อยละ 20.59
ส่งผลให้ ROA และ ROE เพิ่มขึ้นเป็นร้อยละ 1.30 และ 13.67 ตามลำดับ ส่วนเงินกองทุน
เพิ่มขึ้นมากถึงร้อยละ 24.49 จากการออกหุ้นเพิ่มทุนและการเร่งออกหุ้นกู้ด้อยสิทธิเพื่อรองรับเกณฑ์
Basel III ส่งผลให้ BIS Ratio เพิ่มขึ้นมาอยู่ที่ร้อยละ 16.15 จากร้อยละ 14.82 ในปี 2554
และในจำนวนนี้เป็น Tier 1 ถึงร้อยละ 11.02

สำหรับการแข่งขันในระบบธนาคารพาณิชย์ยังคงรุนแรง โดยเฉพาะด้านเงินฝาก
แม้ทางการจะขยายระยะเวลาคุ้มครองเงินฝากออกไปแล้วก็ตาม
ขณะที่ด้านสินเชื่อแข่งขันรุนแรงทุกกลุ่ม โดยเฉพาะกลุ่ม SMEs ขนาดเล็กและสินเชื่อรายย่อย
(Retail Banking) ที่ธนาคารหันมาให้ความสำคัญเพื่อลดความเสี่ยงจากวิกฤติเศรษฐกิจ
และลดการใช้เงินกองทุน อีกทั้งยังเป็นช่องทางในการขยายฐานรายได้ที่มิใช่ดอกเบี้ย ทั้งนี้
การแข่งขันในปี 2555 ที่รุนแรงขึ้น
สะท้อนจากค่าใช้จ่ายในการโฆษณาประชาสัมพันธ์เพื่อสร้างการจดจำ โดยใช้งบประมาณไปมากกว่า
4.2 พันล้านบาท อยู่ในอันดับ 6 ของประเภทธุรกิจที่ใช้เงินมากที่สุด
การออกแคมเปญชิงรางวัลที่หลากหลายเพื่อกระตุ้นลูกค้า ทั้งเครื่องใช้ไฟฟ้า สมาร์ทโฟน ทองคำ
ตั๋วเครื่องบิน รถยนต์ และคอนโดมิเนียม รวมมูลค่าหลายสิบล้านบาท การตั้งเป้าสินเชื่อในระดับสูง
กดดันการขายผลิตภัณฑ์ โดยเป้าส่วนใหญ่จะสูงกว่าอัตราการขยายตัวในปีก่อน
โดยบางแห่งตั้งเป้าสูงถึงร้อยละ 20 การให้เงื่อนไขผ่อนชำระที่ยืดหยุ่นมาก เพื่อดึงดูดลูกค้า อาทิ
อัตราดอกเบี้ย 0% นาน 12 เดือน หรือ 3 ปี สำหรับ NPA
ทั้งที่ส่วนต่างอัตราดอกเบี้ยอยู่ในระดับต่ำ นอกจากนี้ ยังให้ผ่อนชำระสินเชื่อที่อยู่อาศัยได้นานถึง 50
ปี

แนวโน้มภาวะธุรกิจและการแข่งขันของธนาคารพาณิชย์ในปี 2556

การดำเนินงานในปี 2556 ยังคงขยายตัวต่อเนื่องจากปี 2555
ตามทิศทางเศรษฐกิจไทยที่ยังขยายตัวในเกณฑ์ดี จากการบริโภคภาคประชาชนที่ยังเติบโต
การลงทุนภาครัฐและภาคเอกชน
โดยเฉพาะการลงทุนในโครงสร้างสาธารณูปโภคขั้นพื้นฐานขนาดใหญ่ โครงการบริหารจัดการน้ำ
และการลงทุนเพื่อรองรับ AEC
แต่การดำเนินงานอาจยากลำบากขึ้นและผลประกอบการอาจชะลอตัวจากปี 2555
เนื่องจากมีความท้าทายหลายด้านรุมเร้า อาทิ ภาวะเศรษฐกิจโลกที่มีความไม่แน่นอนสูง
ความขัดแย้งทางการเมืองทั้งในและต่างประเทศมีแนวโน้มรุนแรงขึ้น
การเคลื่อนย้ายเงินทุนที่รวดเร็ว ค่าเงินบาทที่ผันผวนในทิศทางแข็งค่า
อัตราดอกเบี้ยที่อยู่ในระดับต่ำและอาจปรับลดลงอีก ภาระหนี้ครัวเรือนที่เพิ่มขึ้นสูงมากจนทำให้
ธปท.ออกมาตรการมากำกับดูแล หนี้ NPLs
มีแนวโน้มเพิ่มขึ้นจากการบริโภคเกินตัวและต้นทุนการผลิตที่สูงขึ้น การขาดแคลนบุคลากรทางการเงิน
การเริ่มบังคับใช้กฎเกณฑ์การขายประกัน (Bancassurance) และเกณฑ์ Basel III
ที่เข้มงวดขึ้น การปฏิบัติตามแนวทาง FATCA ของสหรัฐฯ และ Qualified Asian Bank
ตามกรอบ AEC การปรับระบบการหักบัญชีเช็คด้วยภาพ (ICAS) ให้ครอบคลุมทั่วประเทศ
การพัฒนาโครงสร้างพื้นฐานด้านบริการชำระเงินทางอิเล็กทรอนิกส์ภายในประเทศเข้าสู่มาตรฐานสากล
เพื่อยกระดับระบบการชำระเงินไทยให้เอื้อต่อการทำธุรกรรมเงินตราต่างประเทศเพื่อรองรับ AEC
การขยายบทบาทให้ธนาคารพาณิชย์ให้บริการสินเชื่อเพื่อกลุ่มคนฐานราก (Microfinance)
และการเพิ่มใบอนุญาตให้ธนาคารต่างชาติเข้ามาดำเนินธุรกิจในไทยมากขึ้นตามแผนพัฒนาระบบสถาบันการเงินระยะที่
2 ขณะที่การแข่งขันจะยิ่งทวีความรุนแรงขึ้นทั้งจากธนาคารพาณิชย์ไทย ธนาคารพาณิชย์ต่างประเทศ
สถาบันการเงินเฉพาะกิจ และตลาดทุนที่จะมีบทบาทมากขึ้น
โดยเฉพาะเมื่อยิ่งใกล้เวลาการรวมกลุ่มเป็นประชาคมเศรษฐกิจอาเซียนอย่างสมบูรณ์ในปี 2558
จะได้เห็นภาพการปรับตัวของกลุ่มธนาคารพาณิชย์ไปสู่ภูมิภาคและประเทศเพื่อนบ้านมากขึ้น
ทั้งการขยายสาขา/สำนักงานตัวแทน การพัฒนาผลิตภัณฑ์เพื่อรองรับผู้บริโภคอาเซียน
การตั้งศูนย์ให้คำปรึกษาแก่ลูกค้าเพื่อรองรับการขยายตัวของลงทุนและการควบรวมกิจการ เป็นต้น
ซึ่งจะส่งผลให้การดำเนินธุรกิจธนาคารพาณิชย์มีความท้าทายอย่างยิ่งในปี 2556

-   ศักยภาพในการแข่งขันของธนาคาร

ผลประกอบของธนาคารกรุงไทยในปี 2555 ที่เกินเป้าหมายหลายด้าน
และโดยเฉพาะกำไรสุทธิที่เพิ่มขึ้นจากปี 2554 กว่าร้อยละ 38
เป็นการตอกย้ำถึงศักยภาพในการแข่งขันของธนาคารที่อยู่ในระดับแนวหน้า นอกจากนี้
ศักยภาพการแข่งขันที่แข็งแกร่งของธนาคารยังสะท้อนได้จาก
ฐานะการเงินที่แข็งแกร่งเพิ่มความเชื่อมั่นให้กับลูกค้า
โดยส่วนแบ่งการตลาดของธนาคารอยู่ในอันดับต้น ๆ ของระบบธนาคารพาณิชย์ ทั้งด้านเงินกองทุน
สินทรัพย์ เงินฝาก จำนวนสาขา ที่อยู่ในอันดับ 2 และสินเชื่อที่อยู่ในอันดับ 3
เครือข่ายธุรกิจและพันธมิตรที่กว้างขวางและแข็งแกร่ง ทั้งธุรกิจการเงินในเครือที่หลากหลาย อาทิ
บมจ.หลักทรัพย์จัดการกองทุน กรุงไทย บมจ.บัตรกรุงไทย บล.เคที ซีมิโก้ บมจ.กรุงไทย-แอกซ่า
ประกันชีวิต บจ.กรุงไทยธุรกิจลีสซิ่ง บจ.กรุงไทย แอดไวซ์เซอรี่ บจ.กรุงไทย ร่วมทุน
และพันธมิตรทั้งในและต่างประเทศ อาทิ สหกรณ์ออมทรัพย์ การท่องเที่ยวแห่งประเทศไทย
สถานีโทรทัศน์ช่อง 9 อสมท. บ.เคพีเอ็น อวอร์ด บ.ไชน่ายูเนี่ยนเพย์
ผู้ให้บริการบัตรเครดิตและบัตรเดบิตรายใหญ่ของจีน
ผลิตภัณฑ์ทางการเงินที่หลากหลายครบวงจรและนำสมัย
โดยธนาคารพัฒนาและคิดค้นนวัตกรรมบริการทางการเงินใหม่ ๆ อย่างต่อเนื่อง
และได้รับรางวัลหลายประเภท อาทิ บริการ KTB netbank ได้รับรางวัล Thailand ICT
Excellence Awards 2011 บริการ KTB Intelligence Queue ได้รับรางวัล STI
Thailand Award 2011 <Green Innovation> และรางวัลผลงานประดิษฐ์คิดค้น
ช่องทางการให้บริการที่หลากหลาย ทั้งสาขาในประเทศ 1,091 สาขา สาขาต่างประเทศอีก 8
สาขา และ 1 สำนักงานผู้แทน เครื่อง ATM, ADM และ Update passbook รวมกว่า 10,000
เครื่อง รถบริการเคลื่อนที่ 88 คัน อีกทั้งยังมีช่องทางที่ให้บริการทุกวันในทุกจังหวัดตลอด 24
ชั่วโมงผ่าน ทาง Internet Banking, Electronic Banking และ Mobile Banking
มีค่าบริการ/ผลตอบแทนที่จูงใจ การจัดกิจกรรมส่งเสริมการตลาดที่ต่อเนื่อง อาทิ
โครงการทำบัตรใช้ตู้ จับคู่ลุ้นรถ ชิงรางวัล Honda Brio จำนวน 3 รางวัล มูลค่ากว่า 1.5
ล้านบาท โครงการ N Battle สมรภูมิคนกล้า ล่าเงินล้าน โครงการ KTB Motor Show
ชิงรางวัลรถยนต์ All New Honda Civic 2012 จำนวน 5 รางวัล มูลค่ากว่า 4 ล้านบาท 
โครงการสินเชื่อ Home for Cash ชิงรางวัล เครื่องใช้ไฟฟ้ามูลค่ากว่า 125,000 บาท
ประกอบกับความน่าเชื่อถือของธนาคาร
ทำให้ลูกค้าไว้วางใจและเพิ่มแรงจูงใจในการใช้บริการและลงทุนมากขึ้น

ตารางเปรียบเทียบ สินทรัพย์ สินเชื่อ เงินฝาก และสาขา

ของธนาคารพาณิชย์จดทะเบียนในประเทศไทย ณ วันที่ 31 ธันวาคม 2555

  ------------------------------------- ------------ --------- ----------- --------- ----------- --------- ------- ---------
  ธนาคาร                                สินทรัพย์                 สินเชื่อ                 เงินฝาก                สาขา    

                                        จำนวน        ส่วนแบ่ง    จำนวน       ส่วนแบ่ง    จำนวน       ส่วนแบ่ง    จำนวน   ส่วนแบ่ง
                                                     ตลาด                  ตลาด                  ตลาด              ตลาด

                                        (ลบ.)        (ร้อยละ)   (ลบ.)       (ร้อยละ)   (ลบ.)       (ร้อยละ)           (ร้อยละ)

  1.ธนาคารกรุงเทพ                        2,338,099    18.12     1,480,574   17.17     1,774,371   18.98     1,024   16.02

  2.ธนาคารกรุงไทย                        2,248,268    17.43     1,478,988   17.15     1,667,374   17.84     1,091   17.07

  3.ธนาคารไทยพาณิชย์                      2,145,316    16.63     1,490,457   17.29     1,614,589   17.28     1,142   17.87

  4.ธนาคารกสิกรไทย                       1,921,321    14.89     1,273,614   14.77     1,394,536   14.92     841     13.16

  รวมธนาคารขนาดใหญ่                      8,653,004    67.07     5,723,633   66.38     6,450,870   69.02     4,098   64.12

  1.ธนาคารกรุงศรีอยุธยา                    986,467      7.65      714,405     8.28      692,994     7.42      601     9.40

  2.ธนาคารธนชาต                         951,007      7.37      707,612     8.21      701,282     7.50      630     9.86

  3.ธนาคารทหารไทย                       711,968      5.52      426,986     4.95      496,414     5.31      466     7.29

  รวมธนาคารขนาดกลาง                     2,649,442    20.54     1,849,003   21.44     1,890,690   20.23     1,697   26.55

  1.ธนาคารยูโอบี                          355,959      2.76      207,679     2.41      201,934     2.16      162     2.54

  2.ธนาคารทิสโก้                          275,124      2.13      233,979     2.71      220,634     2.36      49      0.77

  3.ธนาคารแสตนดาร์ดชาร์เตอร์ด (ไทย)        260,007      2.01      103,399     1.20      114,576     1.23      27      0.42

  4.ธนาคารเกียรตินาคิน                     223,931      1.74      163,072     1.89      153,532     1.64      87      1.36

  5.ธนาคารซีไอเอ็มบี ไทย                   200,269      1.55      133,602     1.55      135,285     1.45      164     2.57

  6.ธนาคารแลนด์ แอนด์ เฮ้าส์                122,081      0.95      85,171      0.99      84,388      0.90      66      1.03

  7.ธนาคารไอซีบีซี (ไทย)                   120,066      0.93      91,889      1.07      67,208      0.72      19      0.30

  8.ธนาคารไทยเครดิต เพื่อรายย่อย            22,827       0.18      17,584      0.20      18,798      0.20      18      0.28

  9.ธนาคารเมกะ สากลพาณิชย์                17,743       0.14      13,857      0.16      8,177       0.09      4       0.06

  รวมธนาคารขนาดเล็ก                      1,598,007    12.39     1,050,232   12.18     1,004,532   10.75     596     9.33

  รวมทั้งสิ้น                               12,900,453   100.00    8,622,868   100.00    9,346,092   100.00    6,391   100.00

  ที่มา: ธ.พ. 1.1 ธนาคารแห่งประเทศไทย                                                                                 

  หมายเหตุ: 1. ธพ.ขนาดใหญ่                                                                                           
  ได้แก่ธนาคารที่มีส่วนแบ่งการตลาด                                                                                        
  สินทรัพย์มากกว่าร้อยละ 10                                                                                             

  2. ธพ.ขนาดกลาง                                                                                                   
  ได้แก่ธนาคารที่มีส่วนแบ่งการตลาด                                                                                        
  สินทรัพย์ตั้งแต่ร้อยละ 3 ถึงร้อยละ 10                                                                                     

  3.                                                                                                               
  ธพ.ขนาดเล็กได้แก่ธนาคารที่มีส่วนแบ่งการตลาด                                                                              
  สินทรัพย์น้อยกว่าร้อยละ 3                                                                                              
  ------------------------------------- ------------ --------- ----------- --------- ----------- --------- ------- ---------

5.  ช่องทางการให้บริการ

ธนาคารได้ให้บริการลูกค้าผ่านทางช่องทางต่างๆ ได้แก่สาขา สำนักงานธุรกิจ
ศูนย์ธุรกิจต่างประเทศโดยรวม สำนักแลกเปลี่ยนเงินตราต่างประเทศ และจำนวนเครื่อง ATM

-   เครือข่ายการให้บริการ

  ตารางแสดงเครือข่ายการให้บริการของธนาคาร ณ วันที่ 31 ธันวาคม 2555 แบ่งตามภูมิภาค

+-------------------------+------------+----------------+-------------+
|                         |            |                | หน่วย : แห่ง  |
+-------------------------+------------+----------------+-------------+
|                         | จำนวนทั้งสิ้น  | ก              | ต่างจังหวัด    |
|                         |            | รุงเทพและปริมณฑล |             |
+-------------------------+------------+----------------+-------------+
| -   เครื่อง ATM*          | 8,136      | 2,681          | 5,455       |
+-------------------------+------------+----------------+-------------+
| -   สาขาในประเทศ        | 1,091      | 279            | 812         |
+-------------------------+------------+----------------+-------------+
| -   สำนักงานธุรกิจ         | 63         | 20             | 43          |
+-------------------------+------------+----------------+-------------+
| -   ศูนย์ธุรกิจต่างประเทศ    | 22         | 15             | 7           |
+-------------------------+------------+----------------+-------------+
| -   จุดบริการแลกเปลี่ยนเงิน  | 91         | 27             | 64          |
+-------------------------+------------+----------------+-------------+
| * รวมการให้บริการผ่าน KTB  |            |                |             |
| on the move จำนวน 88 คัน |            |                |             |
+-------------------------+------------+----------------+-------------+

-   บริการอิเล็กทรอนิกส์

ธนาคารให้บริการด้านอิเล็กทรอนิกส์เพื่อเป็นช่องทางในการทำธุรกรรมทางการเงินของลูกค้าโดยมุ่งเน้นความสะดวกรวดเร็ว
สอดรับกับนโยบาย Convenience Banking
กลุ่มลูกค้าเป้าหมายของธนาคารจะเป็นกลุ่มคนรุ่นใหม่ที่ต้องการความทันสมัย และใช้เทคโนโลยีใหม่
ๆ ในการเลือกทำรายการที่เหมาะสมกับ Life Style ในชีวิตประจำวันของลูกค้า

บริการธนาคารอิเล็กทรอนิกส์ ได้แก่

  1. บริการ KTB Netbank The Virtual Bank

  บริการทางการเงินผ่านเครือข่าย Internet Banking ของธนาคาร โดยใช้เทคโนโลยีอุปกรณ์
  Computer , Tablet, Smart Phone และโทรศัพท์มือถือรุ่นทั่วๆ ไปที่รองรับการใช้งาน
  และทำการเชื่อมต่อเครือข่าย Internet Wifi, 3G ลูกค้าสามารถใช้บริการได้ผ่าน Web
  Browser โดยเข้า Website : https:// www.ktbnetbank.com ,www.ktb.co.th,
  https://m.ktb.co.th และผ่าน Application บนมือถือ ระบบปฏิบัติการ iOS หรือ
  Android โดยลูกค้าสามารถ Download Application จาก App Store หรือ Play
  Store ได้ตามลำดับ แค่พิมพ์ “KTB netbank” แล้วทำการ Install เพื่อติดตั้งระบบ
  บนอุปกรณ์ดังกล่าวข้างต้น

  บริการ KTB Netbank The Virtual Bank ของธนาคารให้บริการด้วย 3 Function หลัก
  ในปี 2555 เปิดให้บริการ 7 วัน 24 ชั่วโมง ดังนี้

  1.1) My netbank Account เป็นบริการสำหรับบัญชีกลุ่ม Netbank
  ที่ลูกค้าเป็นผู้ทำรายการด้วยตนเอง ผ่าน Web Browser หรือ Application
  เปิดให้บริการโอนเงินระหว่างบัญชีตนเอง, โอนเงินไปยังบัญชีบุคคลอื่น
  และโอนเงินไปยังบัญชีต่างธนาคาร การโอนเงินหรือชำระเงินล่วงหน้าแบบอัตโนมัติได้
  (Future/Recurring) บริการชำระค่าสินค้าและบริการ บริการซื้อ-ขายสับเปลี่ยนกองทุน
  KTAM บริการซื้อ-ขายหลักทรัพย์ KTZMICO เรียกดูข้อมูลยอดเงินคงเหลือ
  รายการเคลื่อนไหวทางบัญชี หรือจะทำการ Download Statement
  มาเก็บไว้เป็นข้อมูลได้อีกด้วย นอกจากนี้
  ลูกค้ายังสามารถบริหารจัดการทางการเงินได้ด้วยตนเอง อาทิ เช่น การเปิดบัญชีใหม่เพิ่ม
  การกำหนดวงเงินการใช้บริการของแต่ละบัญชี การเพิ่มบัญชีตนเอง บัญชีบุคคลอื่น
  และบัญชีต่างธนาคาร การตั้งชื่อแทนบัญชี (Alias Name) มีบริการแจ้งเตือนการ Login
  เมื่อมีการเข้าใช้งานระบบ (SMS Notify Login)
  แจ้งเตือนรายการเคลื่อนไหวทางบัญชีตามเงื่อนไขที่กำหนด (SMS Alert)

  1.2) Pay/Receive with mobile
  เป็นบริการใหม่ล่าสุดของธนาคารที่ให้ลูกค้าทำธุรกรรมด้วยโทรศัพท์มือถือ หรือ Tablet ของ
  Android ที่มีฟังก์ชั่นโทรศัพท์ โดยใช้หมายเลขโทรศัพท์ 10 หลัก แทนหมายเลขบัญชี
  ซึ่งจะทำให้ลูกค้าผู้ใช้สามารถโอนเงิน , ชำระเงินได้ง่าย ๆ โดยไม่จำเป็นต้องมีบัญชีกับธนาคาร

  1.3) Talk to net officer เป็นบริการใหม่ล่าสุดในรูปแบบ Virtual Banking
  อย่างสมบูรณ์แบบ ปฏิวัติวงการทางการเงินของธนาคาร โดยให้บริการในรูปแบบสาขา Online
  ผ่าน VDO Banking เพียงแค่ลูกค้าทำธุรกรรมผ่าน Internet Banking และเลือกใช้บริการ
  Talk to net officer ก็สามารถสั่งให้เจ้าหน้าที่ net officer
  ทำธุรกรรมให้กับท่านได้ง่าย ๆ โดยสื่อสารด้วยภาพและเสียงผ่านระบบ VDO Banking
  ธุรกรรมที่เปิดให้บริการ อาทิเช่น โอนเงินระหว่างบัญชีตนเอง, โอนเงินไปยังบัญชีบุคคลอื่น
  และโอนเงินไปยังบัญชีต่างธนาคาร , ชำระค่าสินค้าและบริการ , สอบถามยอด,
  เปิดบัญชีใหม่เพิ่ม , เป็นที่ปรึกษาการขอสินเชื่อ , ปรึกษาเรื่องกองทุน ,ปรึกษาการทำประกันภัย
  และบริการอื่น ๆ

  2. บริการที่เครื่อง ATM / ADM และเครื่อง Update Passbook

  2.1) บริการที่เครื่องถอนเงินสดอัตโนมัติ (ATM) และเครื่องฝากเงินสดอัตโนมัติ (ADM)
  ของธนาคาร เปิดบริการ7 วัน 24 ชั่วโมง ให้บริการถอนเงิน ฝากเงิน
  โอนเงินระหว่างบัญชีตนเอง โอนเงินไปยังบัญชีบุคคลอื่น และโอนเงินไปยังบัญชีต่างธนาคาร
  การสอบถามยอดเงินคงเหลือในบัญชี การชำระเงินกู้ การชำระค่าสินค้าและบริการ
  รวมทั้งการเติมเงิน (Top Up) บัตร KTB E-Money Card / บัตร Easy Pass
  การถอนเงินสดโดยใช้รหัส (E-Cheque) โดยไม่ต้องใช้บัตร
  การฝากเงินสดข้ามธนาคารที่เครื่องฝากเงินสดอัตโนมัติ รวมถึงการสมัครใช้บริการต่างๆ เช่น
  สมัครใช้บริการ KTB Online สมัครใช้บริการ SMS Alert สมัครบริการหักบัญชีอัตโนมัติ
  ขอข้อมูลเครดิต หรือ ขอรายการเคลื่อนไหวทางบัญชีแบบย่อ (mini Statement) เป็นต้น
  และบริการเสริมพิเศษ อาทิเช่น บริการแปลงค่าสกุลเงินให้กับลูกค้าผู้ถือบัตรต่างประเทศ
  เพื่อยืนยันอัตราแลกเงินก่อนการถอนเงิน

  ลูกค้าของธนาคารสามารถใช้บริการได้ที่เครื่อง ATM ต่างธนาคารภายในประเทศ ในเครือข่าย
  ATM Pool เครื่อง ATM ต่างประเทศ ในเครือข่าย VISA (Plus) เครือข่าย Master Card
  (Cirrus) และ ATM Cross Border เครือข่าย Union Pay และ APN (Asian Payment
  Network) สำหรับลูกค้าผู้ถือบัตรของธนาคารอื่น ๆ ในประเทศและต่างประเทศ
  สามารถใช้บริการที่เครื่อง ATM ของธนาคารกรุงไทย โดยผ่านเครือข่ายดังกล่าวข้างต้น

  2.2) บริการที่เครื่อง Update Passbook
  เป็นบริการของธนาคารในการอำนวยความสะดวกให้กับลูกค้าของธนาคารที่ใช้สมุดคู่ฝากในการบันทึก
  Statement สามารถปรับสมุดคู่ฝากได้โดยอัตโนมัติที่เครื่อง Update Passbook
  โดยไม่ต้องมาที่สาขาของธนาคาร

  3. บริการ Internet Banking ของธนาคารกรุงไทย

  บริการทางการเงินผ่านเครือข่าย Internet Banking ของธนาคาร ผ่านเว็บไซต์
  www.ktb.co.th. (บริการ KTB Online) และ https://m.ktb.co.th (บริการ KTB
  Online@Mobile) ซึ่งเชื่อมต่อเครือข่าย Internet Wifi, 3G ลูกค้าสามารถใช้บริการได้ 7
  วัน 24 ชั่วโมง โดยเปิดให้บริการโอนเงินระหว่างบัญชีตนเอง, โอนเงินไปยังบัญชีบุคคลอื่น
  และโอนเงินไปยังบัญชีต่างธนาคาร ,การโอนเงินด้วยระบบการใช้รหัส (E-Cheque) ,
  การโอนเงินไปยังบัญชีต่างประเทศ , การโอนเงินหรือชำระเงินล่วงหน้าแบบอัตโนมัติได้
  (Future/Recurring) บริการชำระค่าสินค้าและบริการ บริการซื้อ-ขายสับเปลี่ยนกองทุน
  KTAM บริการซื้อ-ขายหลักทรัพย์ KTZMICO , การเติมเงิน (Top Up) บัตร KTB E-Money
  Card / บัตร Easy Pass, เรียกดูข้อมูลยอดเงินคงเหลือ รายการเคลื่อนไหวทางบัญชี
  หรือจะทำการ Download Statement มาเก็บไว้เป็นข้อมูลได้อีกด้วย นอกจากนี้
  ลูกค้ายังสามารถบริหารจัดการทางการเงินได้ด้วยตนเอง อาทิ เช่น การเปิดบัญชีใหม่
  การกำหนดวงเงินการใช้บริการของแต่ละบัญชี การเพิ่มบัญชีตนเอง บัญชีบุคคลอื่น
  และบัญชีต่างธนาคาร การตั้งชื่อแทนบัญชี (Alias Name) การเปลี่ยนรหัสผู้ใช้งาน(User ID)
  การเปลี่ยนรหัสผ่าน(Password) นอกจากนี้ยังมีบริการเสริมอื่นๆ อีก เช่น บริการแจ้งเตือนการ
  Login เมื่อมีการเข้าใช้งานระบบ (SMS Notify Login)
  หรือแจ้งผลการทำรายการโอนเงิน/ชำระเงิน ผ่านทาง SMS หรือ email
  ตามที่ลูกค้าได้ระบุตอนทำรายการ , บริการอายัดสมุดบัญชี อายัดบัตร ATM อายัดเช็ค เป็นต้น

  สำหรับบริการ KTB Online@Mobile เป็นระบบบนมือถือ (Mobile Banking)
  ที่ธนาคารพัฒนาให้บริการ 2 รูปแบบ ได้แก่ Web Application
  สำหรับโทรศัพท์มือถือทุกรุ่นที่สามารถเชื่อมต่อ Internet และ Application บนโทรศัพท์มือถือ
  ของระบบปฏิบัติการ iOS สำหรับลูกค้าที่เป็นสมาชิก KTB Online สามารถเข้าใช้บริการ KTB
  Online @Mobile ได้ทันที โดยใช้ User ID และ Password ของ KTB Online
  โดยลูกค้าสามารถสมัครใช้บริการผ่านช่องทางต่างๆ ของธนาคาร ได้แก่ สาขา , ตู้ ATM/ADM
  และผ่านเว็บไซต์ ซึ่งลูกค้าสามารถทำธุรกรรมทางการเงินได้เช่นเดียวกับระบบ KTB Online

4. บริการ Krungthai Telebank “1551”

  บริการทางการเงินผ่านโทรศัพท์ชนิดกดปุ่ม
  สำหรับกลุ่มลูกค้าของธนาคารที่เป็นบุคคลธรรมดาหรือนิติบุคคล เปิดให้บริการ 7 วัน 24 ชั่วโมง
  ลูกค้าสามารถใช้บริการต่างๆ ในระบบได้ อาทิเช่น เปิดให้บริการโอนเงินระหว่างบัญชีตนเอง,
  โอนเงินไปยังบัญชีบุคคลอื่น และโอนเงินไปยังบัญชีต่างธนาคาร ,
  บริการชำระค่าสินค้าและบริการ ,การชำระหนี้เงินกู้, การเติมเงิน (Top Up) บัตร KTB
  E-Money Card , เรียกดูข้อมูลยอดเงินคงเหลือในบัญชี, รายการเคลื่อนไหวทางบัญชี ,
  การเรียกดูบัญชีเงินกู้ , การชำระค่าลงทะเบียนเรียนนักศึกษามหาวิทยาลัยสุโขทัยธรรมาธิราช
  และการสมัครใช้บริการ SMS Alert การอายัดบัตรผ่านระบบอัตโนมัติ บริการอายัดสมุดบัญชี

  นอกจากนี้ธนาคารยังเปิดให้บริการเสริมอื่น ๆ อาทิเช่น บริการด้านเช็ค
  การขอเอกสารหลักฐานทางการเงินผ่านเครื่องโทรสาร, SMS, E-Mail
  และการสอบถามข้อมูลธนาคาร เช่น อัตราดอกเบี้ย อัตราแลกเปลี่ยน เป็นต้น